टटका खबर : शुक,7अगस्त 2015 – टटका खबर\nराष्ट्रीय हैंडलूम दिवस पर आज7अगस्त 2015 का दिने चेन्नई में हैडलूम ब्रांड लांच करत पीएम मोदी.\nअगिला महीना पाकिस्तान में होखे जात कॉमनवेल्थ पार्लियामेंट्री एसोसिएशन के सम्मेलन खातिर जम्मू कश्मीर विधानसभा स्पीकर के नेवता ना मिलला का विरोध में भारत एह सम्मेलन के वहिष्कार करे के फैसला लिहले बा. 30 सितंबर से होखे वाला एह सम्मेलन खातिर लोकसभा अध्यक्ष आ हिन्दुस्तान के सगरी विधानसभा के स्पीकर लोग के नेवता भेजले बावे पाकिस्तान बाकिर जम्मू कश्मीर के स्पीकर के नइखे नेवतले.\nतमिलनाडु के मुख्यमंत्री जे जयललिता शुक का दिने प्रधानमंत्री नरेन्द्र मोदी का सोझा तमिलनाडु के अनेके मुद्दा उठावत ओकर समाधान खातिर काम करे के निहोरा कइली. श्रीलंका के तमिलन के मुद्दा उठावत कहली कि कच्चाथीवू द्वीप वापस लीहल जाव आ श्रीलंका के तमिलन के कल्याण सुनिश्चित करावे भारत सरकार.\nदेश में वोटिंग कंपलसरी बनावे वाला पहिलका राज्य गुजरात हो गइल बा आ स्थानीय निकायन के चुनाव में जे वोट ना डाली ओकरा सौ रुपिया जुर्माना देबे के पड़ी. आ ओह लोग के सरकारी योजना से वंचितो कइल जा सकेला.\nसुप्रीम कोर्ट शुक का दिने यूपी सरकार से पूछिए दिहलसि कि यादव सिंह खाति अतना बेचैन काहे बिया उत्तर प्रदेश सरकार. सुप्रीम कोर्ट यूपी सरकार के याचिको खारिज क दिहलसि. यूपी सरकार के पैरवी करत रहलन कपिल सिब्बल.\nबांग्लादेश में हथियारबंद गैंग एगो अउरी ब्लॉगर के हत्या कर दिहलसि. एह तरह के ई चउथा वारदात बा, बतावल जात बा कि ब्लागर निलाॅय चक्रवर्ती अपना फ्लैट में दोस्त संगे बइठल रहलें जब जुम्मा के नमाज का बाद इस्लामी हमलावर गैंग ओहिजा चहुँप आइल आ निलाँय के छूरा से काट दिहलसि. निलाॅय के ओहिजे मौत हो गइल.\nसुप्रीम कोर्ट बिहार में गुटखा-पान मसाला के बिक्री पर लागल रोक हटावे से इंकार कर दिहलसि आ हाई कोर्ट के आदेश के बरकरार राख दिहलसि.\nबिहार विधानसभा चुनाव से पहिले भागलपुर दंगा के सवाल फेरू उठ खड़ा भइल बा आ कांग्रेस का साथे बनल महागठबन्हन पर सवाल उठे लागल बा. दंगा के जाँच रिपोर्ट आजु विधानसभा में राखल गइल त साफ हो गइल कि भागलपुर के दंगा कांग्रेस सरकार आ ओकरा राज के पुलिस के लापरवाही के चलते भइल रहुसे. अब लालू आ नीतीश खातिर मुसलमानन के समुझावल मुश्किल हो जाई कि ऊ एह दंगा के दोषी कांग्रेस का साथे बनल ओकरा महागठबन्हन के वोट देसु.\nमौजूदा 15 वीं बिहार विधान सभा के आखिरी सेशन आजु खतम हो गइल आ शुरु हो गइल टिकट खातिर अपना गोल के नेतवन के चक्कर लगावे के दौर.\nभारत सरकार के दूरसंचार मंत्रालय के कहना बा कि बिहार बीएसएनएल का तरफ से अगिला एक साल का भीतर 30 गो फ्री वाई-फाई हॉटस्पॉट खोलल जाई. एहमें से 17 गो त अकेले पटने में होखी. तीन साल में बिहार के हर गाँव के इंटरनेट से जोड़ दीहल जाई.\nकेन्द्र सरकार गेहूं पर दस प्रतिशत आयात शुल्‍क लगा दिहले बिया जवन अगिला साल मार्च ले लागू रही. एहसे विदेश से गेंहू मँगावल महँग हो जाई आ देश के किसानन के वाजिब दाम मिल पाई.\nसुप्रीम कोर्ट आजु केन्द्र आ यूपी सरकार के निर्दश दिहलसि कि अयोध्‍या में राम जन्‍मभूमि स्‍थल पर श्रद्धालुन के बेहतर संभव सुविधा देबे पर सोचे आ दर्शनार्थियन खातिर सुविधा उपलब्ध करवावे. कोर्ट के बतावल गइल रहे कि राममंदिर पर श्रद्धालुअन के पिए के पानी तक नइखे मिल पावत आ शौचालयो के सुविधा नइखे.\nनॉटिंघम में चउथा एशेज क्रिकेट टेस्ट मैच के दूसरका दिने इंग्लैंड के खिलाफ ऑस्ट्रेलिया अपना दूसरका पारी में4विकेट गँवा के 158 रन बना लिहले बा आ पारी के हार से बचे खातिर ओकरा 173 रन अउर बनावे के बा.\nमुख्य चुनाव आयुक्त नसीम जैदी के अगुअई में चुनाव आयोग के दल दू दिन के दौरा पर बिहार आइल बा आ राजनीतिक गोल के प्रतिनिधियन संगे चुनाव के तइयारी का बारे में चरचा करत बा. भाजपा के कहना बा कि बिहार के गृह सचिव आमिर सुबहानी के एह चलते हटा दीहल जाव कि छह बरीस से एह पद पर बाड़न.\nअगिला महीना से यूपी के सरकारी अस्पतालन में अल्ट्रासाउन्ड के सुविधा मुफ्त दीहल जाई. एकरा खातिर छह करोड़ रुपिया मंजूर भइल बा जवना से अल्ट्रासाउन्ड मशीन खरीदल जाई.


Anjoria : Prabhakar Gopalpuriya\nबहुरंगी चिरई अउरी तेनालीराम\nराजा कृष्णदेव राय पशु-पंछियन के बहुते प्रेमी रहने. उनकरा नया-नया जीव-जानवरन के पलले के सौख रहे. एकबेर के बाति हऽ कि एगो चिरई बेंचेवाला एगो बहुरंगी अउरी बहुते सुन्नर चिरई ले के उनकरी राज-दरबार में पहुँचल अउरी ओ चिरई के उनके देखवलसि.\nजब राजा कृष्णदेव राय ओ चिरई के देखने त देखते रहि गइने. ऊ आजु ले अपनी जीवन में वइसन चिरई कबो ना देखले रहने. उ चिरई कवनो दूसरे लोक के लागे. ओकर पंख कई रंग के अउरी लुभावना रहे. ओ चिरई के रूपे-रंग एइसन रहे की केहूओ ओकरी पर मोहित हो जाईत.\nचिरई बेंचेवाला राजा कृष्णदेव राय से कहलसि कि, महराज, हम काल्हि जंगल में बड़ी मसक्कत की बाद ए चिरई के पकड़ि पवनी अउरी ए के पकड़ले की बाद हम इहे सोंचनी की ए के हम रउआँ के भेंट कऽ देइबि. राजा ओ चिरई बेंचेवाला के बाति सुनि के बहुते खुस भइने अउरी कहने कि तूँ इनाम पावेवाला काम कइले बाड़ऽ. तहके ए चिरई की बदला में सौ गो सोने के असरफी देहल जाई.\nराजा अउरी चिरई बेंचेवाला के इ बाति अब्बे चलते रहे तब्बे उहवाँ तेनालिओ राम आ गइने. तेनाली राम ओ चिरई के देखि के असमंजस में पड़ि गइने. चिरई के रूप-रंग उनकरा बहुते अजीब लागल. उ सपनो में ना सोंच सकत रहने की उनके एइसन चिरई देखे के मिली.\nतेनाली राम चिरई बेंचेवाला की ओर देखि के कहने कि वास्तव में तूँ इनाम पावे के हकदार बाड़ऽ. बइठऽ पानी-ओनी पिअऽ अउरी आपन इनाम ले के जा.\nजब चिरईबेंचवा बइठि के पानी पिए लागल त तेनाली राम का कइने की एक गिलास पानी उठा के चिरई की ऊपर डालि देहने. सबलोग के इ तेनाली राम के बेवकूफी लागल पर केहू कुछ बोलल ना काहें की तेनाली राम कहने की ई चिरई पिआसलो बा अउरी ढेर दिन से लाग ता नहइलो नइखे.\nपर अरे, ई का? सब लोग हैरानी से ओ भींजल चिरई के लागल देखे. देखते-देखते चिरई की देंही पर के रंग छूटि गइल अउरी उ एकदम भूरा रंग के हो गइल. अब ओकर सुंदरता जा चुकल रहे. उ अब एगो साधारन जंगली चिरई हो गइल रहे. असली में चिरईबेंचवा ओ चिरई के रंगि के ले आइल रहे.\nएकरी बाद तेनालीराम राजा कृष्णदेव राय से कहने कि महाराज, देखनी असलियत? ई चिरईबेंचवा ए रंगल चिरई के असली बता के रउआँ के ठगल चाहत रहल हऽ.\nराजा कृष्णदेव राय तेनाली राम की हुँसियारी पर बहुते खुस भइने अउरी उनकर परसंसा कइने. बाति-बाति में राजा कृष्णदेव राय तेनालीराम से पूछि बइठने कि, अच्छा तेनाली तूँ इ बतावऽ की तूँ कवनेगाँ जनलऽ ह कि ए चिरई के रंगल गइल बा? तेनाली राम कहने कि महराज हमरा पहिलहिं एइसन बहुरंगी चिरई के देखि के दालि में कुछ काला नजर आवत रहुए पर रउरी डरे हम कुछु ना बोलुवीं. हम ए रहस्य की बारे में अउर अधिक जानहीं खातिर ए चिरईबेंचवा के बइठि के पानी-ओनी पिए के कहुँवीं अउरी हम खुदे पानी ढारि के ए के पिए के देहुवीं. जब हम ए चिरईबेंचवा के पानी पिए के देत रहुवीं त का देखतानी कि एकरी नोहे अउरी अंगुरियन में रंग लागल बा. ए चिरई के रंगले की बाद ई आपन हाथ तऽ धोवलेहीं होई पर नोहे-ओहे पर के रंग अबहिन ले छूटल नइखे.\nतेनाली राम क एतना कहते राजा कृष्णदेव राय छछा के - धधा के उनके अपनी गले लगा लेहने अउरी उनकरी चतुराई के लोहा मानि लेहने. जहाँ तेनाली राम के बहुत सारा इनाम मिलल उहवें ओ चिरईबेंचवा के जेलि के हवा खाए के परल.\nरिसर्च एसोसिएट, सीएसई,\nमोबाइल - 9892448922\nफोन - आफिस - 022-25764706\nसबसे नीमन हमार गाँव हS\nई राशिफल हमके जिए ना दी\nए नवका साल में\nममता के का मोल?\nअब इयादि आवता लरिकाई\nमाई हो, माई तोहार दिन कहिया?\nअस्सी बरिस के बाँका : बाबू वीर कुँअर सिंह\nचले लइकवा समती के पतई बिटोरे हो, होऽ\nसत्य, अहिंसा, दया, तेयाग अउरी तपस्या के प्रतीक : भगवान महावीर\nपुण्य अउरी मंगलदायक परब रामनवमी\nत काँहें नाहीं नेता बनल जाव भाई ?\nमुन्नर बाबा के दुख\nतहरो गोटी लाल बा अउरी तहरी लइकवो के\nचालीस में चार कम\nमानवता मरल नईखे, मारि दिहल गईल बा.\nसहरियन से बिगड़ल देहात बा


ममता बनर्जी – Page2– टटका खबर\nनयी दिल्ली,4सितम्बर. काल्हु जारी एगो रिपोर्ट में राजनीतिक रणनीतिकार प्रशान्त किशोर के बनावल संस्था इण्डियन पॉलिटिकल एक्शन कमिटी के करावल ओपिनियन पोल के परिणाम बतावल गइल बा. सगरी देश में 55 दिन ले चलावल गइल एह अभियान में 57 लाख लोग आपन आपन राय बतावल जवना का आधार पर ई बात सामने आइल\nत्रिपुरा में भाजपा के जितावे खातिर राहुल के जिम्मेदार बतवली ममता\nकोलकाता 03 मार्च (वार्ता). पश्चिम बंगाल के मुख्यमंत्री ममता बनर्जी त्रिपुरा विधान सभा चुनाव में भारतीय जनता पार्टी (भाजपा) के जीत खातिर कांग्रेस अध्यक्ष राहुल गांधी के जिम्मेदार ठहरावत कहली कि अगर राहुल गांधी तृणमूल कांग्रेस का साथे चुनावी गठबंधन के पेशकश ठुकरवले ना रहतन त आजुके नतीजा कुछ दोसरे रहीत. ममता बनर्जी के कहना\nफिरकावाराना वारदात रोके वाला विधेयक पर ममता के एतराज बा\nकोलकाता 30 नवंबर (वार्ता) पश्चिम बंगाल के मुख्यमंत्री ममता बनर्जी फिरकावाराना वारदात रोके वाला विधेयक 2013 के पास करवावे के केन्द्र सरकार के इरादा के विरोध करत कहले बाड़ी कि एह कानून के इस्तेमाल राजनीतिक विरोधियन का खिलाफ दुश्मनी साधतो कइल जा सकेला. ममता बनर्जी अपना फेसबुक अकाउंट पर लिखल पोस्ट में लिखले बाड़ी कि


विराज भट्ट अब अरविंद चौबे के फिलिम में – Anjoria\nOctober 6, 2013 Editor फिल्म, मनोरंजन 2\nभोजपुरी एक्शन स्टार विराज भट्ट हाल ही में निर्माता निर्देशक अरविन्द चौबे के पहिलका भोजपुरी फिलिम जे शूटिंग में लागल बाड़े. एह फिलिम में विराज भट्ट का साथे मोनालिसा, मनोज टाईगर, आनंद मोहन, अर्चना सिंह, कलुआ, दीपक भाटिया आ सीमा सिंह मुख्य भूमिका में बा लोग. खलनायक बाड़े संजय पांडे.\nफिलिम के नाम अबही नइखे रखाइल.\nमे भी फिलम यूनिट मे काम करना चाहता हूं कोई मेरी मदत करे ple.\nभोजपुरी फिलमे अछा काम कर रही है


दीयर कथा – Anjoria\nअगस्त 19, 2018 आनन्द संधिदूत, दीयर कथा\nएही दीयर में बा\nहमरो खेत क एगो छोट-मोट टुकड़ा\nजवन हम देखले नइखीं।\nओही खेत क गोजई-रहिला\nजब हमरा आँगन में गिरे त\nहमार माई ओइसहीं खुस हो जाय\nजइसे कवनो लइका खेलवना पाके अगरा जाला\nऊ कुछ झारे कुछ झूरे\nकुछ कूटे कुछ पीसे\nकुछ अँगऊ निकाले\nहमनियो का अनाज का राशि पर\nगाल रगड़-रगड़ के लोटीं जा\nआ अँजुरी में भर के अनाज\nहुर-हुर हुर-हुर ओही अनजबे पर गिराईं जा\nबाप बिहीन आँगन में बाप के बिरह\nओही अनजवे से खेल के भुलवाईं जा।\nस्वतंत्रता का बाद\nलाला क खेत\nसमाज का दया आ करुणा से हरियर\nबोवनिहार निठाली बतावसु\nफलाना दू हाथ बढ़ के जोत लिहलन\nभा, घोड़रज-निलगाय फसल लँहेद दिहलन स\nभा, गंगा माई बोवल साँवाँ पर ओलर परली\nचाहे समय का पहिले पछुआ हवा का बहि गइले\nमोसल्लम गोजई पइया हो गइल।\nहमार माई निठाली का सूचना पर\nअपना आँख क आधा पलक नीचे गिरवले\nधरती मइया के ताकत चुप हो जाय\nजइसे भारत माता\nअपना देस क झण्डा आधा झुका के\nपटुआ गइल होखसु\nथउस के मौन शान्त हो गइल होखसु।\nहम देखले नइखीं\nलेकिन एही दीयर में बा\nहमरो खेत क एगो छोट-मोट टुकड़ी\nजवन चकबन्दी में दस मण्डा का बजाय\nआठ मण्डा क बिगहा भइला का बाद\nकई मन अनाज कम देबे लागल\nलेकिन ए बेरी हमार माई उदास ना भइलि\nऊ कहलसि अब कवन चिन्ता बा\nहमार बच्चा नोकरी धऽ लिहलन!\nओही खेत क एगो हिस्सा\nजब कई जुग खातिर\nगंगा का पानी में डूब गइल\nत सरकार नोटिस भेजलसि\nपुछलसि कि बतावऽ\nखेत रखबऽ कि छोड़बऽ\nछोड़बऽ त लगान ना लागी\nहमार माई कहलसि\nबेमार सवाँग घर से निकालल ना जाय\nबालू पानी में डूबल जमीन छोड़ल ना जाय\nजा सरकार से कह आवऽ\nहम मालगुजारी देब!\nजमनियाँ तहसील में\nबयान दर्ज करावत घोषणा पत्र भरत\nहमके अइसन लागल\nकि अबतक ई खेत हमार गार्जियन रहल हऽ\nअब हम एकर गार्जियन बानी।\nलेकिन झूठ, सरासर झूठ\nचालिस साल बाद उहे जमीन\nअब पानी में से झाँकतिया\nहिंगुआना-पहलेज से लथरल बिया\nसवखीन परवर बोवले बाड़न\nआ मलाह बोरो धान\nआ प्रकृति बोवले बा\nहिंगुआ, डिंभुकी, नारुन, नखदौन आ दुधकांड़र\nआ एही कंचन हरियरी में बा\nजवना का पाछा दू लाठी खइले नइखीं\nदू गारी सहले नइखीं\nजइसे अगल-बगल के हरेक गाँव-मौजा\nहमरा पर हँसऽता\nआ हँसि-हँसि के कहऽता\nकि एही दीयर में बा\nएही का खेत के एगो छोट-मोट टुकड़ी\nजवन ई देखले नइखे।\n– पदारथलाल की गली, वासलीगंज, मिर्जापुर (उ0प्र0)


फगुआ पर मनोज तिवारी के नया अलबम होरी – Anjoria\nभोजपुरी मेगास्टार आ चर्चित भोजपुरी गायक मनोज तिवारी के एगो नया भोजपुरी अलबम बाजार में धूम मचवले बा. एकर नाम हवे “होरी”. एह अलबम के खासियत ह कि एह में भगवान राम आ हनुमान के बीच खेलल फगुआ के बरनन बा कि कइसे हनुमान जी रंग ले के दउड़त बाड़न.\nमनोज तिवारी बतवले कि अपना एह होली अलबम में हनुमान जी आ राम जी के बीच भइल फगुआ होली के प्रसंग छेड़ले बाड़न. सोचीं कि कतना नीक लागत होखी जब रामजी के राज्याभिषेक का बाद पहिलका फगुआ आइल होखी आ रंग से बचे ला हनुमान जी कूद के पेड़ पर चढ़ भागल होखीहें. एही बीच जब उनुका पता लागऽता कि उ अपना प्रिय राम के रंग लगा सकेलें त दउड़ पड़ल होखीहें भगवान राम के रंग लगावे ला.\nअब एह अलबम के गीतन के पूरा आनन्द त वेब म्युजिक से जारी अलबम के सुनिए के मिल पाई. एह में मनोज तिवारी संगे गायिका सुरभि ओ के आवाज बा. वेब म्युजिक के कुमार गौतम के कहना बा कि एह होरी अलबम में सुने वालन के पसंद के पूरा धेयान राखल गइल बा.\nPrevious Post: सीमा सिंह के ललकार\nNext Post: “सिंह भईया” फिलिम के संगीतमय मुहूर्त


एमिरेट्स (हवाई सेवा) - विकिपीडिया\nएमिरेट्स (हवाई सेवा)\nएमिरेट्स दुबई अन्तर्राष्ट्रीय विमानक्षेत्र, दुबई आधारित एगो वायुसेवा ह। इ मध्य पूर्व क प्रति सप्ताह 3600 उड़ान संचालित करे वाली सबसे बड़ वायु सेवा ह। इ आपन हब से विश्व की6महाद्वीपन की 81 देश की 140 शहरन में सेवा देले। इ कंपनी विश्व क दस सबसे बड़ अविराम व्यापारिक उड़ान मार्ग यानि दुबई से लॉस एंजिलस, सैनफ्रांसिस्को, डैल्लास एवं हाउस्टन के भी वायु सेवा देले।एमिरेट्स, द एमिरेट्स समूह क सहभागी कंपनी ह, जेमें लगभग 50,000 कर्मचारी सेवारत बान स और इ दुबई सरकार की पूर्ण स्वामित्व में सीधा इन्वेस्ट्मेन्ट कार्पोरेशन ऑफ़ दुबई की अधीन कार्य करेले। एकर माल यातायात (कार्गो) संबंधी सब गतिविधि एमिरेट्स समूह की एमिरेट्स स्काई कार्गो प्रभाग द्वारा संचालित होला।\nएमिरेट्स एयरलाइन्स के लोगो\nएमिरेट्स नियमित यात्री आमद और किलोमीटर उड़ान की मामला में दुनिया क चौथा सबसे बड़ एयरलाइन ह, साथे साथ अन्तर्राष्ट्रीय यात्री लोगन के सेवा प्रदान करे वाली चौथा बड़ा एयरलाइन ह।एमिरेट्स दुबई से ऑकलैंड खातिर सबसे लंबी दुरी वाला अविराम व्यावसायिक उड़ान सेवा देवे वाला उड़ान सेवा रहे जबले की क़तर एयरवेज से इ पिछड़ नाहीं गईल।\n1980 की दशक की मध्य में गल्फ एयर दुबई खातिर अपनी सेवा में कटौती करल शुरू क देले रहे। एही वजह से दुबई की शाही परिवार की सहायता से पाकिस्तान इंटरनेशनल एयरलाइन्स से भाड़ा प लिहल दुगो विमानन की साथ एमिरेट्स मार्च 1985 में आपन पहिला सेवा आरम्भ कईलस। 10 मिलियन डॉलर की आरंभिक पूंजी की साथ ए एयरलाइन्स के बिना कौनों सरकारी सहायता के आपन संचालन करे के रहे। पाकिस्तान इंटरनेशनल एयरलाइन्स अपनी एकेडमी में एमिरेट्स की केबिन क्रू के प्रशिक्षण दिहलस। इ एयरलाइन अहमद बिन सईद अल मक्तोउम, जवन की एकर वर्तमान प्रेसिडेंट हंव, उनकी नेतृत्व में शुरू कईल गईल। अपनी शुरुआत की कुछ ही वर्ष की अंदर एमिरेट्स आपन विमान दस्ता और गंतव्य की संख्या में कई गुना वृद्धि क लिहलस। अक्टूबर 2008 में एमिरेट्स आपन सब ऑपरेशन्स के दुबई इंटरनेशनल एयरपोर्ट की टर्मिनल3में स्थानांतरित क दिहलस।\nएमिरेट्स एयरबस और बोइंग क वाइड बॉडी वाला विमानन की मिलल-जुलल दस्ता की साथ संचालन करेले और दुनिया की कुछ सिमित एयरलाइन्स में से एगो ह जवन सिर्फ वाइड बॉडी वाला विमानन से संचालन करे न स। सितंबर 2016 में एमिरेट्स एयरबस ए-380 विमानन की सबसे बड़ दस्ता कुल 83 विमान सेवा में और 59 विमान जल्द शामिल कईल जाए वाला एयरलाइन रहे। पहिला बेर शामिल कईले की साथ ही एयरबस ए-380 भीड़-भाड़ वाला लंबा दूरी की गंतव्य खातिर एमिरेट्स की पहिला पसंद रहल बा। एमिरेट्स बोइंग विमानन क परिचालन करे वाली सबसे बड़ एयरलाइन ह।\n1 कॉर्पोरेट प्रबंधन\nEmirates cabin crew attendants\nइ एयरलाइन एमिरेट्स ग्रुप क एगो सहायक कंपनी ह जवन स्वयं दुबई सरकार की स्वामित्व वाली निवेश कंपनी इन्वेस्टमेंट कारपोरेशन ऑफ़ दुबई क सहायक कंपनी ह। आपन शुरुआत की बाद से ही, दूसरा साल के छोड़ के, एमिरेट्स कबो घाटा में नाहीं रहल और एकर सालाना वृद्धि कबो 20% से कम नाहीं रहल। आपन पहिला 11 साल में इ हर साढ़े तीन साल में और ओकरी बाद से हर चार साल में दुगना आकार वाला हो जा।\nएमिरेट्स विश्व की तीनगो बड़का एयरलाइन अलायंस – वन वर्ल्ड, स्काई टीम अथवा स्टार अलायन्स - में से कौनों क सदस्य नाहीं ह। साल 2000 में थोड़ा समय खातिर इ स्टार अलायन्स में शामिल होखले प विचार कईलस पर अंत में इ आपन स्वतंत्रता कायम रखलस।\n↑ GulfNews.com – Emirates and Dnata now under ICD\n↑ "Emirates Airlines Flight Schedules". cleartrip.com. पहुँचतिथी 13 June 2017.\n↑ "Emirates SkyCargo". The Emirates Group. पहुँचतिथी 26 August 2009.\n↑ "Emirates Announces 2009 Expansion Plan" (Press release). Emirates (airline). 18 February 2009. पहुँचतिथी3August 2010.\n↑ UAEinteract.com (31 दिसंबर 2008). "Emirates and Dnata now under ICD UAE". Uaeinteract.com. पहुँचतिथी 15 July 2009.\n↑ "Emirates and Dnata now under ICD". Gulfnews. पहुँचतिथी 15 July 2009.\n↑ "Dubai moves ownership of Emirates, Dnata to ICD – Transportation". ArabianBusiness.com. 31 दिसंबर 2008. पहुँचतिथी 15 July 2009.\n↑ Rise of the Emirates Empire CNN Money, 1 October 2005\n↑ Reece, Damian (13 August 2000). "Emirates poised to join Star Alliance". London: Telegrapg.co.uk. प. 11. पहुँचतिथी 16 October 2010.\nविकिमीडिया कॉमन्स पर Emirates (airline) से संबंधित मीडिया\nऑफिशियल वेबसाइट (मोबाइल)\n"https://bh.wikipedia.org/w/index.php?title=एमिरेट्स_(हवाई_सेवा)&oldid=645765" से लिहल गइल\nLast edited on 29 नवंबर 2018, at 06:02\nएह पन्ना पर आखिरी बेर संपादन 29 नवंबर 2018 के 06:02 बजे भइल रहल।


सीमा सिंह के रंगबाजी – Anjoria\nभोजपुरी सिनेमा के डांसिंग गर्ल सीमा सिंह फिल्म “रंगबाज” खातिर जवन आयटम नम्बर कइले बाड़ी ओकर डांस स्टेप अतना कमाल के बा कि सभे कहत बा कि एह नम्बर के ढेर दिन ले याद राखल जाई. सीमा सिंह एह फिल्म में दू गो आयटम कइले बाड़ी जवना में एगो के बोल ह, “हमार जवानी माँगे लें”. एह गाना के सफलता के आलम ई बा कि लोग एकरा के दनादन अपना मोबाइल पर डाउनलोड कइले जात बा. निर्मात निर्देशक शिवराम यादव के कहना बा कि सीमा एह गाना में बिजुरी गिरा दिहले बाड़ी. लोग उनुका के बतावत बा कि एह जवानी का आगा शीलो के जवानी पानी भरी.\nएसीसी डिजिटल प्रा॰लि॰ कंपनी के बनावल एह फिल्म में हैदर काजमी आ रानी चटर्जी मुख्य कलाकार बाड़े आ साथ में नीलिमा सिंह, बृजेश त्रिपाठी, माया यादव, आ अनिलो यादव के खास भूमिका बा. हैदर काजमी जइसन एगो नया दमदार एक्टर भोजपुरी सिनेमा में आइल बा आ निर्देशक शिवराम यादव के काम के तारीफो खूब होत बा.\n(स्रोत – शिवराम यादव)\nप्यार हो जाला में एगो गाना जोड़ल गइल


1080 x 1920 घर के अंदर जाते\nमेन Coon बिल्ली व्यक्तित्व. तिरंगा बिल्ली के बच्चे. सौंदर्य - 1080x1920 मुफ्त डाउनलोड के लिए वॉलपेपर\n1080 x 1920 कार्यक्षेत्र; 1080*1920. सबसे लोकप्रिय बिल्ली नस्लों - शराबी अजीब बिल्ली के बच्चे. बिल्ली संचार. जुनून.\nटैग: पालतू जानवर · बिल्ली भाषा · तिरंगा बिल्ली के बच्चे · maine coon · नस्ल · शराबी बिल्ली का बच्चा पृष्ठभूमि · जानवरों के ग्रह · अंगीकरण · अमेरिकी मेन Coon बिल्ली · तिरंगा बिल्लियों · घर का पालतू · तिरंगा बिल्ली · वंडरफुल · बिल्ली का बच्चा व्यवहार · तिरंगा बिल्ली के बच्चे · शराबी बिल्ली पृष्ठभूमि · देशी बिल्ली · हर्षित · तस्वीरें · 1080 x 1920 · 1080*1920 · 1080x1920 · वॉलपेपर · 1080-1920 · 1080 * 1920 · 1080 - 1920 · 1080/1920


भोजपुरी सिनेमा के खबर लेत भोजपुरी पंचायत के अगस्त २०१३ वाला अंक – Anjoria\nदेश आ समाज पुस्तक चर्चा फिल्म सरोकार\nभोजपुरी सिनेमा के खबर लेत भोजपुरी पंचायत के अगस्त २०१३ वाला अंक\nअगस्त 7, 2013 भोजपुरी पंचायत\nभोजपुरी पंचायत अगस्त २०१३ के अंक पिछलके हफ्ता आ गइल रहुवे हमरा मेलबाक्स में बाकिर कुछ अउरी काम में अझुराइल रहला का चलते अकर जानकारी देबे में तनी देर हो गइल बा. अबले के जवन हमार अनुभव रहल बा तवना हिसाब से भोजपुरी पंचायत के प्रकाशन नियमित होत आवत बा. शायद एकर सबले बड़का कारण बा कि ई भोजपुरी में ना होके भोजपुरिया लोगन के हिंदी पत्रिका हिय. हमेशा का तरह आजुओ हम एह पत्रिका में प्रकाशित भोजपुरी सामग्रिए के चरचा करब आ एह दिसाईं मौजूदा राजनीति पर तंज कसत प्रभाकर पाण्डेय के लेख “…करऽ हड़ताल मोरे बबुआ” नीक लागल. सवाद अउरी बढ़िया रहल रहीत अगर अंत में उपदेशात्मक उपसंहार ना भइल रहीत. एकरा बाद आगा बढ़नी त पटना में पिछला महीना भइल अंतर्राष्ट्रीय महोत्सव के जानकारी वाला लेख खास कर के एहला सूचनापरक लागल कि एहमें सगरी सम्मानित लोगन का बारे में थोड़ बहुत जानकारी दिहल गइल बा. रोहतास के डेढ़गाँव में जनमल चित्रकार आ लेखको भुनेश्वर भास्कर के परिचय बतावत ओमप्रकाश अमृतांशु के लेख भोजपुरी में पढ़ के बढ़िया लागल. ना त भोजपुरी के महारथीओ लोग के साक्षात्कार पिछला बेरी हिंदीए में छपल रहुवे. अबकीओ का अंक में बिहार भोजपुरी अकादमी के अध्यक्ष डा॰ रविकांन्त दूबे कुछ भोजपुरी किताबन का बारे में जानकारी दिहले बानी. उहाँ के लिखल लेख अउरी प्रशंसनीय रहीत अगर उहाँके खुद का कार्यकाल में बिहार भोजपुरी अकादमी से प्रकाशित साहित्य, पत्रिका भा किताबन के जानकारी दिहल रहीत. बाबा का दुअरा हथिसार रहुवे से अधिका जरूरी बा अपना गराज में खड़ा गाड़ी मोटरसाइकिल का बारे में बतियावल. मारीशस के साहित्यकार धनराज शंभु के कविता नीक लागल. आगहूं उमेद करब कि विदेश में भोजपुरी के सिरजनहार लोग के रचना मिलत रही पढ़े गुने ला. भोजपुरी के मशहूर आ बहुचर्चित गीतकार आ गवइया महेन्दर मिसिर का बारे में लेखो छपल बा अबकी का अंक में.\nभोजपुरी सिनेमा से मिलल प्रशंसापरक पीआर मेटेरियल का अलावे मधूप कुमार आ हेमन्त सम्राट के लिखल खबर खास कर के खास लागल कि जरूरी बा कि भोजपुरी सिनेमा के खाली खबरे ना दिहल जाव, ओकर खबरो लिहल जाव. काहे कि अब अगर भोजपुरी सिनेमा इंडस्ट्री पर दया देखावल गइल त मामिला अउरी बिगड़ जाई. उमीद कइल जाव कि एह तरह के अउरीओ जानकारी अगिला अंकन में मिलल करी.\nमहाभोजपुर के माँग फेर दोहरवले बा प्रगतिशील भोजपुरी समाज\nनीक लागऽता रिपोर्टर राखी के अंदाज़\n2 thoughts on “भोजपुरी सिनेमा के खबर लेत भोजपुरी पंचायत के अगस्त २०१३ वाला अंक”\nअगस्त 8, 2013 को 3:48 अपराह्न पर\nसंपादक जी नमस्कार ,\nभोजपुरी पंचायत के समीक्षा नीमन लागल .एगो चुक हो गइल बा -” आरा के बड़गाँवा ” के जगह पर “रोहतास के डेढ़ गाँव ” होई .\nअगस्त 9, 2013 को 2:28 अपराह्न पर\nअमृतांशु जी, गलती देखावे ला धन्यवाद. गलती सुधारियो दिहले बानी.


मशरख का करमपुरा मठिया में गन फैक्टरी – टटका खबर\nमशरख का करमपुरा मठिया में गन फैक्टरी\nसारण जिला के मशरख इलाका के करनपुरा मठिया में गैर कानूनी असलहा बनावे वाला एगो फैक्टरी के खुलासा करत सारण पुलिस ओकरा संचालक के मय असलहा गिरफ्तार करे में कामयाब हो गइल. ई फैक्टरी ओहिजा बरीसन से चलत रहुवे.\nमशरख में प्रेशर कूकर मरम्मति के धंधा करे वाला ई बचन शर्मा राति बेरा देशी असलहा बनावे का काम में लाग जात रहुवे. ओकर 55 बरीस के उमिर ओकरा के छाँव देत रहुवे आ पुलिस के ओकरा प शक ना जात रहुवे. हालांकि ऊ पहिलहूं आर्म्स एक्ट में जेल जा चुकल बा.\nगन फैक्टरी, मशरख


‘जोशीले’ में खेसारी मोनिका के जोश – Anjoria\n‘जोशीले’ में खेसारी मोनिका के जोश\nसिनेमा भोजपुरी के डायनामिक स्टार खेसारीलाल यादव आ सेक्सी बाला मोनिका बत्रा के जोड़ी भोजपुरी फिलिम ‘हम हैं जोशीली’ में नजर आवे वाला बा. एकर निर्माता निर्देशक हवें अनिल सिनकर. फिलिम के शूटिंग राजपिपला में चलत बा.\nसुदीप पाण्डेय एके साथ चार गो फिलिम साईन कइलन.\nमनोज तिवारी के आपन पांच सितारा होटल खुलल पटना में\nOne thought on “‘जोशीले’ में खेसारी मोनिका के जोश”\nrajan kharwar hero says:\nrajan kharwar hero_\nmy no. 09930577927


Ajit K. Upadhyay's Page - JaiBhojpuri.com\nAjit K. Upadhyay\nBlog PostsDiscussionsEventsGroupsPhotosPhoto AlbumsVideos Ajit K. Upadhyay's Likes Ajit K. Upadhyay's Friends\nView All Ajit K. Upadhyay's Page\nशशि कुमार सिंह (SHASHI) leftacomment for Ajit K. Upadhyay"प्रणाम आ जय भोजपुरीबहुत बहुत बधाई आ शुभकामना रउवा जनमदिन पे ।\n"Sep 17, 2012Rajeev Mishra "राजीव भोजपुरिया" leftacomment for Ajit K. Upadhyay"भाई जी , रउवा के जन्म दिवस के हार्दिक बधाई , ईश्वर से प्रार्थना बा राउर दामन हमेशा खुशियों से भरल रहो , कामयाबी राउर गोड़ चूमे इहे शुभकामना बा !"Sep 17, 2011शशि कुमार सिंह (SHASHI) leftacomment for Ajit K. Upadhyay"प्रणाम आ जय भोजपुरी\nजय भोजपुरी"Sep 17, 2011Ashutosh Ranjan leftacomment for Ajit K. Upadhyay"जनम दिन के बहुत बहुत बधाई"Sep 17, 2010Ajit K. Upadhyay updated their profileSep 15, 2009Ajit K. Upadhyay is nowamember of JaiBhojpuri.comSep 15, 2009 Welcome Them! RSS\nMyself Ajit K Upadhyay and I am working with Ltd. compony (Cafe Coffee Day) which is hospitality and retail coffee chain asaIT / MIS support Executive.\nAt 10:52pm on September 17, 2012, शशि कुमार सिंह (SHASHI) said… प्रणाम आ जय भोजपुरीबहुत बहुत बधाई आ शुभकामना रउवा जनमदिन पे ।\nAt 3:06pm on September 17, 2011, Rajeev Mishra "राजीव भोजपुरिया" said… भाई जी , रउवा के जन्म दिवस के हार्दिक बधाई , ईश्वर से प्रार्थना बा राउर दामन हमेशा खुशियों से भरल रहो , कामयाबी राउर गोड़ चूमे इहे शुभकामना बा ! At 6:23am on September 17, 2011, शशि कुमार सिंह (SHASHI) said… प्रणाम आ जय भोजपुरी\nजय भोजपुरी At 8:40pm on September 17, 2010, Ashutosh Ranjan said… जनम दिन के बहुत बहुत बधाई No comments yet!


जतवो गइल भतवो ना मिलल – टटका खबर\nNov 12, 2019 भाजपा, भोजपुरी कहाउत, महाराष्ट्र सरकार, शिवसेना\nमहाराष्ट्र में सरकार बनावे का फेर में अपना औकात से बाहर जाके फउँके का फेर में शिवसेना आपन जवन हाल कर लिहलसि तवना पर भोजपुरी में कई एक गो कहाउत बा. खबर त सभे जानत बा बाकिर खबर का बहाने एह कहाउतन के चरचा कइल हमरा बेसी सही लागत बा.\nजतवो गइल भतवो ना मिलल वाली कहाउत के मतलब भइल कि आपन समूह छोड़ि के दोसरा समूह में शामिल होखे का कोशिश में आपन समूह त छोड़ि गइल शिवसेना बाकिर दोसरका समूह में ओकर समिलात ना हो सकल आ एह खुशी में होखे वाला भोज ना मिल पावल.\nदोसर कहाउत हवे कि – चउबे गइलन छब्बे बने, दूबे बनि के अइलन. एह कहाउत के मतलब भइल कि अपना योग्यता से अधिका के पुरस्कार भा सम्मान लावे का कोशिश में आदमी उहो गवाँ बइठेला जवना के ऊ स्वाभाविक हकदार रहुवे. अगर शिवसेना के लालच सीमा का भितरे रहल रहित त आजु ओकरा लगे उप मुख्यमंत्री पद का साथही सरकार में कई गो रसगर मंत्रालयो भेंटाइल रहित. अब बाबा जी के ठुल्लू लेके संतोष करे के पड़ी.\nलाजे भवे बोलसु ना, सवादे भसुर छोड़सु ना. एह कहाउत के मतलब होला कि अपना लाजवश छोट भाई के मेहरारु कुछ बोल ना पावे बाकिर बदचलन भसुर – पति के बड़ भाई – ओकरा के छेड़त रहेला. भाजपा अपना संस्कारवश शिवसेना के असलियत जगजाहिर कइल ना चाहच रहुवे बाकिर हवस का वशे हो गइल शिवसेना खुदे आपन चरित्र उजागर करा दिहलस.\nअब देखे जोग रही कि काठ के हाँड़ी दुबारा चढ़त बा कि ना. अब अगर शिवसेना लवटहूं के चाहो त भाजपा के ओकरा के फरदवले राखे के चाहीं. काहें कि चोर चोरी से जाई त जाई बाकिर तुम्बाफेरी ना छोड़ि पाई.\nचलत चलत अब खबरवो के चरचा करिए देत बानी. महाराष्ट्र में सरकार बनावे का फेर में जब कवनो गोल भा गिरोह सफल ना हो सकत तब राज्यपाल ओहिजा राष्ट्रपति शासन लगावे के सलाह दे दिहलन. केन्द्रीय मंत्रीमंडल उनुकर सलाह मान के राज्य में राष्ट्रपति शासन लगावे के निहोरा राष्ट्रपति के भोज दिहलसि.\nओने शिवसेना सुप्रीम कोर्ट में गोहार लगवले बिया कि ओकरा कुछ समय अउरी चाहत रहुवे जवन राज्यपाल ना दिहलन. ओकरा ई याद नइखे पड़त कि संजय राउत के दावा रहुवे कि शिवसेना का लगे 170 विधायकन के समर्थन मौजूद बा आ राज्यपाल जबे कहिहन तबे उनुका के ई सूची सँउप दीहल जाई.


May 2012 – टटका खबर\nमुजफ्फरपुर से सांसद कैप्टन जयनारायण निषाद राष्ट्रपति चुनाव लड़े के घोषणा कइले बाड़न. उनुकर कहना बा कि आजु ले कवनो अति पिछड़ा के राष्ट्रपति नइखे बनावल गइल. निषाद अपना खातिर समर्थन जुटावे बदे सगरी सांसद आ विधायकन के चिट्ठी भेजले बाड़न. हालांकि अबही ले उनुका अपना खातिर प्रस्तावको नइखे भेंटात. पार्टी के समर्थन मिले के…\nRead More about जदयू सांसद निषाद राष्ट्रपति के चुनाव लड़ीहें\nबिहार के निकाय चुनाव के मतगणना काल्हु शनिचर का दिने पर्याप्त सुरक्षा व्यवस्था का बीच हो गइल. हालांकि कुछेक जगहा मतगणना में धांधली के शिकायत करत कुछ लोग हंगामो कइल बाकिर कतहीं हालात बेकाबू ना भइल.\nRead More about नगर निकाय चुनाव के मतगणना पूरा\nहम त साल भर कहले रहीं बाकिर एहीजा दूइये महीना में हालत खराब हो गइल बा.\nयूपी के मुख्यमंत्री रहल मायावती काल्हु अपना पत्रकार सम्मेलन में अखिलेश यादव सरकार पर हमला बोलत कहली कि हम त कहलें रही कि साल भर का भितरे लोग के अहसास हो जाई कि गलती हो गइल सपा सरकार ले आ के. बाकिर हालात अतना खराब बा कि दुइये महीना में लोग मानल शुरु कर दिहल…\nRead More about हम त साल भर कहले रहीं बाकिर एहीजा दूइये महीना में हालत खराब हो गइल बा.\nRead More about आईपीएल बीसबीसा में कोलकाता नाइट राइडर्स के जीत\nबिहार खातिर सड़क बनावे ला केंद्र अढ़ाई हजार करोड़ दिहलसि\nबिहार में ग्रामीण सड़कन के जाल बिछावे खातिर केन्द्र सरकार अढ़ाई हजार करोड़ रुपिया देबे के मंजूरी दिहले बिया. एह से पहिले सात गो नक्सल प्रभावित जिलन खातिर नौ सो पंद्रह करोड़ रुपिया पिछला साल दिहले रहुवे. एह मंजूरी का बाद राज्य आ केंद्र का बीच चलत खटपट खतम हो गइल बा. एह राशि से…\nRead More about बिहार खातिर सड़क बनावे ला केंद्र अढ़ाई हजार करोड़ दिहलसि\nजायरीन के बस दुर्घटना में पंद्रह लोग के मौत\nबहराइच के चिलवरिया चीनी मिल का सोझा खाड़ एगो ट्रक से एगो बस टकरा गइल. बस अंबेदकर नगर के किछौछा शरीफ से जायरीन के लेके दरगाह शरीफ जात रहुवे. दुर्घटना का बाद बस में आग लाग गइल जवना चलते पंद्रह जने के मौत हो गइल. सरकार मृतकन के परिवार के एक एक लाख आ घवाहिलन…\nRead More about जायरीन के बस दुर्घटना में पंद्रह लोग के मौत\nRead More about पंचायत सचिव रहल तीन जने पर पर गबन के आरोप\nचोरी का आरोप में जेल में बंद रामावतार बैठा के मौत हो गइल. ऊ पिछला डेढ़ महीना से चोरी का आरोप में जेल में बन्द रहुवे आ अबहीं ओकर मामिला विचाराधीन रहुवे.\nRead More about सिवान जेल में बंद कैदी के मौत\nआध्यात्मिक गुरू बाबा जय गुरुदेव के निधन शुक का रात पौने दस बजे एक सौ सोलह साल का उमिर में मथुरा के उनुका आश्रम में हो गइल. बाबा के अंतिम संस्कार सोमार का दिने कइल जाई. एकर विधि क बारे में फैसला प्रबंध समिति करी. आजु अतवार क दिने प्रबंध समिति के बइठक में बाबा…\nRead More about बाबा जय गुरुदेव के निधन\nबिहार के सात गो नगर निगम, बत्तीस गो नगर परिषद आ सड़सठ गो नगर पंचायत में भइल चुनाव के मतगणना आजु होखे वाला बा. हर मतगणना केन्द्र पर चुनाव आयोग के निरीक्षक मौजूद रहीहें आ पूरा मतगणना प्रक्रिया के वीडियोग्राफी करावल जाई.\nRead More about स्थानीय निकाय चुनावन के मतगणना आजु\nमोतिहारी में ना खुली केन्द्रीय विश्वविद्यालय\nकेन्द्र सरकार अपना जिद्द पर अड़ल बिया आ काल्हु राज्यसभा में केन्द्रीय मानव संसाधन राज्य मंत्री बतवलन कि केन्द्रीय विश्वविद्यालय गया के पंचनपुर में स्थापित कइल जाई. कहलन कि स्थल चयन समिति मोतिहारी के एह लायक ना पवलस काहे कि ९हिजा जरूरी सामाजिक आ भौतिक सुविधा के कमी बा, पंचनपुर के जमीन रक्षा मंत्रालय के…\nRead More about मोतिहारी में ना खुली केन्द्रीय विश्वविद्यालय\nसुपर थर्टी के सताइस छात्र आईआईटी जेईई पास कइलन\nबियफे का दिने निकलल आईआईटी जेईई के परीक्षाफल में दिल्ली के अर्पित अग्रवाल पहिला जगहा आइल बाड़े, पटना के मशहूर सुपर थर्टी के तीस गो में से सताइस गो छात्र एह प्रतियोगिता में सफल निकलल बाड़े.\nRead More about सुपर थर्टी के सताइस छात्र आईआईटी जेईई पास कइलन\nविधायकन के खरीद फरोख्त मामिला में पैंतीस जगहा छापा पड़ल\nझारखंड से राज्य सभा चुनाव में विधायकन के खरीद फरोख्त के मामिला सामने आइल रहे जवना का बाद चुनाव टार दिहल गइल रहे आ बाद में करावल गइल रहे. एह सिलसिला में बियफे का दिने बिहार, झारखंड आ पश्चिम बंगाल के पैंतीस जगहन पर सीबीआई छापा मरलसि. एह जगहन में कांग्रेस, झामुमो, झाविमो, अझास्टूडेंट यूनियन,…\nRead More about विधायकन के खरीद फरोख्त मामिला में पैंतीस जगहा छापा पड़ल\nयूपी एह घरी बिजली के भयंकर संकट झेलत बा. भयंकर गरमी का चलते बिजली के माँग बहुते बढ़ि गइल बा जवना से तीन से चार हजार मेगावाट बिजली कम पड़ जात बा. अबहीं बमुश्किल से छह हजार मेगावाट बिजली मिलत बा राज्य के जवना वलते जगहे जगहे बिजली के भयंकर कटौती कइल जा रहल बा….\nRead More about बिजली संकट\nबलिया के एस पी वदल गइलें\nबलिया के मौजूदा एसपी लव कुमार के तबादला रायबरेली कर दिहल गइल आ चित्रकूट के एस पी ओंकार सिंह के बलिया के एसपी बना दिहल गइल. जब से सपा सरकार आइल बिया तब से अधिकारियन के तबादला के सिलसिला चालू बा आ पता ना कब ले चालू रही.\nRead More about बलिया के एस पी वदल गइलें\nममता आ लालू शाहरूख के तरफदारी कइल लोग\nवानखेडे स्टेडियम में शाहरूख खान के घुसे पर लगावल पाँच साल के रोक का खिलाफ राजनीतिक दल आपन आपन गोटी सेंकें लागल बाड़न. लालू प्रसाद आ ममता बनर्जी एह मुद्दा पर शाहरुख के तरफदारी करत एह पर फेर से सोचे के कहले बा लोग.\nRead More about ममता आ लालू शाहरूख के तरफदारी कइल लोग\nबियफे का दिने लोकसभा में एगो ध्यानाकर्षण प्रस्ताव पर गृह मंत्री पी चिदंबरम भोजपुरी में कहलन कि “हम रउआ सभे के भावना समुझत बानी” आ आश्वासन दिहलन कि एह मामिला में एगो बिल संसद के मानसून सत्र में ले आवल जाई. भोजपुरी के संविधान के अठवीं अनुसूची में शामिल करावे खातिर भोजपुरी के अनेके संगठन…\nRead More about भोजपुरी के अठवीं अनुसूची में जगहा मिले के आसार\nआजु बिहार के स्थानीय निकाय के चुनाव\nआजु बियफे का दिने बिहार के दू हजार पांच सौ वार्ड के चुनाव करावल जा रहल बा. हर बूथ पर सशस्त्र पुलिस बल मौजूद रही. वोट सबेरे सात बजे से उपरी बेरा चार बजे ले डालल जा सकी. मत गणना अनइस मई के करावल जाई आ ओही दिने पूरा परिणाम मिल जाई. एह चुनाव में…\nRead More about आजु बिहार के स्थानीय निकाय के चुनाव\nमुख्यमंत्री अखिलेश यादव मायावती सरकार का शासन काल में चार हजार करोड़ के घोटाला के बात का कह दिहलें कि बसपा छनछना गइल बिया. बुध का दिने बसपा का तरफ से सफाई दिहल गइल कि एनआरएचएम घोटाला में मायावती के कवनो हाथ ना रहल. ऊ कवनो कागजात पर ना त दस्तखत कइले बाड़ी ना ओकर…\nRead More about दस पाँच लड़िका एक संतोष गदहा मरलें कवनो ना दोष\nमुंबई में भइल बीसबीसा में कोलकाता जीतल\nमुंबई मे बुध का रात भइल आईपीएल बीसबीसा मैच में कोलकाता नाइट राइडर्स मुबई इंडियंस टीम के बत्तीस रन से हरा दिहलसि. एह जीत से कोलकाता टीम के प्लेआफ में पहँचल करीब करीब पक्का हो गइल बा. अबहीं ले के अंक तालिका में चौदह मैच से बीस अंक ले के दिल्ली के टीम सबले उपर…\nRead More about मुंबई में भइल बीसबीसा में कोलकाता जीतल


भोजपुरी आ भोजपुरियन से त हमार पिछला जनम के नाता बा – Anjoria\nदिसम्बर 3, 2010 देवर भाभी, निरहुआ, पवन सिंह, पाखी हेगडे, भोजपुरी नायिका, लोफर\nभोजपुरी सिनेमा के सबसे लोकप्रिय आ श्रेष्ठ अभिनेत्री पाखी हेगडे आजु हर नायक, निर्माता, निर्देशक, वितरक, इहां तकले कि सिनेमाघर के मालिकन के पहिला पसन्द बन गइल बाड़ी. गैर भोजपुरी भाषी होखला का बावजूद भोजपुरिया दिल के धड़कन बनल पाखी के कहना बा कि भोजपुरी आ भोजपुरियन से त उनकर पिछला जनम से नाता बा. एही चलते उनका के भोजपुरिया दर्शक बेहद पसन्द करेलें आ पाखी के हर फिलिम सुपर हिट हो जाले.\nपाखी हेगडे भोजपुरी सिनेमा के अकेला नायिका बाड़ी जे लीक से हट के बनल किरदार कइल पसन्द करेली आ ओकरा के करे के जोखिम उठावे के तइयार रहेली. कहेली कि भोजपुरी सिनेमा में आवे से पहिले उनका मन में उहापोह रहुवे कि पता ना दर्शक उनका के सकरीहें कि ना. बाकिर भोजपुरिया दर्शक पाखी के हाथो हाथ उठा लिहलन आ उनका के सर्वश्रेष्ठ नायिका बना दिहलें.\nपाखी हेगडे के नयका फिलिमन में से दू गो खास फिलिम बाड़ी स “लोफर” आ “देवर भाभी”. लोफर में ऊ एगो बेसवा के किरदार कइले बाड़ी जे नायक के पूरा घर परिवार तबाह करे के योजना में शामिल बाड़ी बाकिर नायक के प्यार मोह में अइसन जकड़इली कि सगरी योजना भुला गइल. “लोफर” में दिनेश लाल यादव नायक के भूमिका में बाड़न. “देवर भाभी” में ऊ पवन सिंह के भाभी बनल बाड़ी. बतवली कि भोजपुरिया समाज में देवर भउजाई के बीच के हँसी मजाक कई बेर सीमा के पार चलि जाला बाकिर फिल्म “देवर भाभी” में एह रिश्ता के पवित्रता कायम राखल गइल बा.\nपाखी हेगडे आजु काल्हु एगो हिन्दी फिल्म में काम करत बाड़ी जवना के अंतर्राष्ट्रीय फिल्म महोत्सवन में देखवला का बादे देश में रिलीज करे के योजना बा. फिल्म ह “वूमैन फ्राम द ईस्ट”. एह फिल्म के १५ भाषा में सबटाइटिल का साथे रिलीज कइल जाई.


भोजपुरी किताब छपवा चुकल लेखक प्रकाशकन से एगो निहोरा – Anjoria\nबहुत खुशी के बात बा कि रउरा आपन भोजपुरी किताब छपववले बानी. अपना ओह किताब के विज्ञापन रउरा अँजोरिया परिवार के नयका बेबसाइट प दीं. विज्ञापन शुल्क सिर्फ एकबार देबे के होखी आ ऊ विज्ञापन हर साल रउरा से पूछ के बिना कवनो शुल्क लिहले नवीकृत करत रहल जाई. बाद में जब अँजोरिया के पुस्तक क्लब में गाहक जुटे लगीहें त रउरो किताब के एगो बाजार मिले लागी आ भोजपुरी के बढ़ावा देबे में ई राउर बड़हन योगदान होखी.\nअधिका जानकारी ला आजुए संपर्क करीं. साथ में अपना किताब के कवर के फोटो, किताब मिले के पता, ओकर दाम आ कतना प्रति अबहीं उपलब्ध बा एहू बात के जानकारी भेज देब त सहूलियत होखी. रउरा चाहब त अपना पहिले से प्रकाशित किताब के फेर से प्रकाशित करवा सकीलें.\nभोजपुरी किताब के बढ़ावा देबे ला लेखक लेखिका, पाठक पाठिका, प्रकाशक, आ ग्राहक सभकर सहयोग होखल मिलल जरूरी बा.\nPrevious Post: विभोज अध्यक्ष परमहंस त्रिपाठी के निधन पर शोकसभा\nNext Post: भोजपुरी गीतन में फूहड़ता


विधान सभा – टटका खबर\nबिहार विधानमंडल के बइठका खातिर चउकस पुलिस व्यवस्था\n16वां बिहार विधानसभा के पहिला सत्र खातिर पुलिस के चउकर इतजाम करावल गइल बा. विधान सभा भवन के एक किलोमीटर का दायरा में धारा 144 लगा दीहल गइल बा. मुख्य द्वार से बिना पास वाला कवनो वाहन के भीतर ना जाए दीहल जाई. विधायक आ विधानपार्षदो लोग के वाहन के जाँच कइल जाई. विधायक लोग


भउजी के डॉगी राजा – Anjoria\nमंगल. जून 28th, 2022\nभउजी के डॉगी राजा\nजून 3, 2011 भउजी हो\nभउजी हो !\nका बबुआ ?\nई का सुनत बानी ?\nहमरा डॉगी राजा के भौं भौं. अउर का.\nई कहिया से पोस लिहलू ?\nए बबुआ, सुनले नइखीं कि देखा देखी पुन्न, देखा देखी पाप.\nमतलब का ?\nमतलब कि बड़का लोगन का घर में एगो डॉगी राजा हमेशा राखल जाला. काहे कि जरुरत पड़ले पर आवे जाए वालन पर, कुछकहे सुने वालन पर भौंकत रहेले सँ आ लोग पजरी ना सटे.\nबाकिर भौंके वाला कुकुरन से बढ़िया त हबके वाला कुकुर होले सँ जे सीधे हबक लेले सँ.\nबबुआ वइसन डॉगी रखला मे इहो डर होला कि कबो फुरसत में रउरे के मत हबक लेव. ई डॉगी राजा का बारे में हम बढ़िया से पूरा अता पता लगा के रखले बानी. ई दोसरा कवनो काम लायक नइखे बस भँउके लायक बा. सबेरे साँझ दू गो रोटी दे दिहल करीं, दिन भर भँउकत रही.\nभउजी हो : अलकायदा बनाम आलाकमान\nसरकार से सरकावे वाला\nभउजी हो सतमेझरा\nनवम्बर 12, 2016 Sub-editor\nचला भउजी तुहीं बोला – भारत माता की जय !\nअप्रैल 5, 2016 Editor\nदेश आ समाज भउजी हो सरोकार\nभउजी हो! अगहन में जोगीरा\nदिसम्बर 21, 2014 Editor


तू हमरा थरिया में मीट खइलऽ, हम तोहरा थरिया में . - The Logical News\nलोकसभा चुनाव में अकेलहीं बहुमत के लकीर पार कर चुकल भाजपा के मंत्रिमंडल में एनडीए का साथियनो के राखे के फैसता भइल. 18 गो सांसद वाला शिव सेना आ 16 गो सांसद वाला जदयू के एक एक गो कैबनेट मंत्री बनावे के तय भइल रहुवे.\nशिव सेना त हँसी खुशी मान गइल बाकिर नीतीश बाबू के ई बाति नागवार गुजरल. एक तरह से ऊ जायजे बाति कहलन कि मंत्री पद गोल के सांसदन का अनुपाल में मिले के चाहीं. ओह हिसाब से शिवसेना आ जदयू के दू दू गो मंत्री होखल चाहत रहुवे. नीतीश के शिकायत एहू पर बा कि उनुका जदयू के मनचाहा विभाग ना दे के सांकेतिक मौजूदगी दीहल जात बा. एह चलते ऊ एलान क दिहलें कि जदयू राजग एनडीए में त बनल रही बाकिर मंत्रीमंडल मं शामिल ना होखी.


‘सुरो का महासंग्राम’ में अपना राज्य के नेतृत्व पावे के लड़ाई | Anjoria's Weblog\nThis entry was posted in गीत-गवनई, टीवी, मनोरंजन and tagged गीत गवनई, सुरों का महासंग्राम by Anjoria. Bookmark the permalink.\n1 thought on “‘सुरो का महासंग्राम’ में अपना राज्य के नेतृत्व पावे के लड़ाई”\nNIRAJ on फ़रवरी 16, 2012 को 2:11 अपराह्न said:


साहिल शेख – Anjoria\nनवम्बर 24, 2013 साहिल शेख\nगरदा में आपन अलगा पहचान बनइहें साहिल शेख\nहर तरह के भूमिका करे में महारत हासिल अभिनेता साहिल शेख एगो नया रूप में परदा पर आवे वाला बाड़न. उनकर ई छवि एस एस फिल्म फैक्टरी के परोसल आ एस के फिल्म्स के बनावल फिलिम “गरदा” में देखे के मिली. एह फिलिम में साहिल शेख एगो पुलिस इंसपेक्टर के किरदार में बाड़न.\nकप्तान गंज, कुशी नगर, गोरखपुर निवासी साहिल शेख अपना करियर के शुरूआत महुआ टी वी के धारावाहिक “सा से सरस्वती” से कइले रहले आ पहिलका फिलिम रहल “दामाद चाही फ़ोकट में”.\nसाहिल के आवे वाली फिलिमन में गरदा, लड़ाई, एक लैला तीन छैला, ज़वानी ज़िंदाबाद आ हिंदी फ़िलिम द लेख के नाम शामिल बा.


मनमोहन जी, मनमोहन जी ! तनकी सा शरमाई ना... - JaiBhojpuri.com\nमनमोहन जी, मनमोहन जी ! तनकी सा शरमाई ना...\nPosted by Pankaj Praveen on March 3, 2011 at 11:11pm\nमनमोहन जी, मनमोहन जी ! तनकी सा शरमाई ना अब दाव लागल बा चड्ढी तक जनि लोगन के भरमाई ना बड़ आस लागल रउवा से रहे बड़का अर्थशास्त्री बानी जी एह बेशर्मी के तेल के संगे अब जरे लागल बा पानी जी अबो रउवा मुस्कात बानी अरे !! तनकी सा गरमाई ना अब दाव लागल बा चड्ढी तक जनि लोगन के भरमाई ना अंधेर नगरी चउपट राजा कहावत इ बहुते पुरान रहे लेकिन इतना कुछ भइला पर तबहू भारत इ महान रहे अब त लोगवा लागल थू थू करे अरे तनकी सा घबराई ना अब दाव लागल बा चड्ढी तक जनि लोगन के भरमाई ना नइखे सम्भरत त बा उपाय तनकी सा जतन लगाई फेकी चोला बनल साधू के सरदार चोर के बानी जाई मुड़ मुड़ा गइल, चली जउन भइल मोछिया के इज्जत बचाई ना अब दाव लागल बा चड्ढी तक जनि लोगन के भरमाई ना..\n( चित्र :गूगल महाराज से साभार)\n: प्रवीण Views: 23\nTags: Bhojpuri, Jai, Manmohan, Singh, bhojpuri, bhojpuria, jaibhojpuri Like 15 members like this\nComment by नबीन भोजपुरिया ( NB ) on March 4, 2011 at 1:06am प्रवीण जी प्रणाम आ जय भोजपुरी\nखुब घुमवनी दुनो जाना के फटफटिया पे बईठा के , बाकी ई बताई , फटफटियवा के तेलवा के पईसा के देले बा ? कल माडी आ रा जा ?\nबहुत ही बेहतरीन लिखनी , अपना दुख के अपना खीस के बहुत नीमन से देखवनी साथे साथे आजु जवन चल रहल बा वोह के बहुत नीमन से सवांच देहनी !\nलेकिन संगे संगे एगो बात औरि जवन दमदार लागल ह उ ई की रउवा अबहियो उमेद कईले बानी की उ आपन चोला फेंकि के नीमन बनि जईहन ।\nठीके बा , उमेद प दुनिया काय्म बिआ !\nबहुत बरिआर अभिव्यक्ति !\nधन्यवाद आ जय भोजपुरी Comment by Rajeev Mishra "राजीव भोजपुरिया" on March 4, 2011 at 7:21am पंकज भाई प्रणाम , बहुत बरियार रचना एगो सार्थक सोच , बहुते निमन व्यंग्य , पथ भ्रस्ठ के रास्ता देखावे के निमन प्रयास नइखे सम्भरत त बा उपाय तनकी सा जतन लगाई फेकी चोला बनल साधू के सरदार चोर के बानी जाई बहुते सूनर ! एगो बात औरु बा इ फट फटिया भी कुछु कहत बीया ! हा हा हा हा हा हा जय भोजपुरी जीय भोजपुरी ! Comment by भास्कर रंजन "सूर्य" on March 4, 2011 at 10:27am परनाम आ जय भोजपुरी\nएजी, रउआ त निमन से फींच देहनी ।\nएगो आदमी के भितरी के आवाज रउआ ए कविता से बाहरा निकाल देहनी ।\nबहुते सुनर रचना बा ... शीशा देखके सुधर जाए के बात कह देहनी ।\nधन्यबाद ... जय भोजपुरी । Comment by sanjay panday on March 4, 2011 at 7:32pm praveen bhai jai bhojpuri\nbahut jordar.ekdam se garda ba\nsanjay pandey Comment by Ashutosh Ranjan on March 4, 2011 at 8:15pm पंकज जी प्रणाम,\nमनमोहन जी से ढेरे आशा रहे की आम आदमी के मन मोह लीन्हे...लेकिन mms स्कैंडल नाहिन रोज रोज कवनो ना कवनो घोटाला सामने आवत बा...ध्रितराष्ट्र के इयाद आवत बा, लेकिन इंहवा ना त केहू भीष्म पितामह लउकत बा, ना ही विदुर और ना ही संजय....\nबहुत बेजोड़ लिखनी, जानदार शैली आ लोग के आवाज के आवाज देहनी बहुत बहुत धन्यवाद.. आ हाउ जे गाडिया चलावत देखावत बानी त ड्राईवर साहब कंही एक्सीडेंट मत कई दिन काहे की चलावत त उन्हा के बानी लेकिन लायीसेंसवा पिछुविया बा आ आगे देखे के बजाय उन्हा के लगातार पिछुविये देखत बानी की गाडी चलाईं त चलायीं कईसे...\nजय भोजपुरी Comment by FAIYAZ AHMAD [RINKU] on March 4, 2011 at 9:21pm प्रवीण भाई जय भोजपुरी,\nएगो आम आदमी के मुह के बात रौवा अपना कविता के माध्यम से कह देहनी |\nअब त लोगवा लागल थू थू करे अरे तनकी सा घबराई ना अब दाव लागल बा चड्ढी तक जनि लोगन के भरमाई ना\nधन्यवाद Comment by Manoj Kumar on March 4, 2011 at 11:29pm हा हा हा हा हा\nकविता आ फोटू के मैचिंग खूब करवईनी.\nबधाई! Comment by suman pathak on March 5, 2011 at 12:05am ha ha ha.......bahut badhiya pankaj...aur photaua tah auri char chand lagawata\njai bhojpuri Comment by MANTOSH SINGH on March 6, 2011 at 5:18pm प्रवीण भाई प्रणाम मनमोहन जी ना शरमइहें। सोनिया के मोटरसाइकिल पर बैठा लेले बडऩ, शरमइहंन तअ गिर ना जइहंन। जबरदस्त रचना बधाई Comment by nikhil pandey on March 24, 2011 at 12:43pm पंकज जी नमश्कार .. का हाल चाल बा भाई जी .. बहुत शानदार आ सटीक लिखले बानी काश मनमोहन जी कही से पढ़ लेती तब नु मजा देत ... बेहतरीन लिखले बानी ..जय भोजपुरी जय हिंद Comment


खबर भोजपुरी में (शुक, 12 दिसंबर 2014) – टटका खबर\nखबर भोजपुरी में (शुक, 12 दिसंबर 2014)\n(बियफे, 11 दिसंबर के खबर)\n11 दिसंबर, 2014 का दिने नई दिल्ली में दीया जरा के ‘वर्ल्ड डायमंड कॉन्फ्रेंस’ के उद्घाटन करत प्रधानमंत्री नरेन्द्र मोदी आ रूस के राष्ट्रपति व्लादिमीर पुतिन.\nभारत आइल रूस के राष्ट्रपति व्लादिमिर पुतिन आ भारत के प्रधानमंत्री का मुलाकात का बाद दुनू देश का बीच बीस गो करार पर दस्तखत भइल. भारत में आपन लड़ाकू विमान आ हेलीकाप्टर बनावे खातिर तइयार हो गइल बा रूस. मोदी कहलन कि रुस आगहू भारत के सबले खास रक्षा भागीदार बनल रही.\nप्रधानमंत्री नरेन्द्र मोदी रूस के राष्‍ट्रपति ब्‍लादिमिर पुतिन से निहोरा कइलन कि गहना बाजार के नियम के सहज बनावे रुस जेहसे रूस के आभूषण निर्माता आपन कच्‍चा हीरा भारत भेज के तरशवा सकसु आ फेर बाद में कवनो तरह के कर चुकवले बिना वापिस मँगा सकसु.\nधर्मान्तरण पर चरचा का दौरान केन्द्र सरकार कहलसि कि अगरी सगरी राजनीतिक गोल तइयार हो जास त देश में धर्म परिवर्तन का खिलाफ कानून ले आवल जा सकेला. बाकिर विपक्ष एह पर शायदे तइयार होखी काहे कि सबले अधिका धर्म परिवर्तन हिन्दूवन के करावल जाला आ एही चलते आजादी का बाद से देश में हिन्दूवन के अनुपात घटल बा जबकि मुसलमान आ ईसाई समुदाय के आबादी लगातार बढ़त गइल बा.\nआगरा में भइल धर्मान्‍तरण के संघ परिवार धर्मान्तरण मानते नइखे. ओकर कहना बा कि इ त ओह लोग के घरवापसी ह जिनका के बहला फुसला डेरवा के हिन्दू धर्म छोड़वा दिहल रहे. ओकर कहना बा कि घर वापसी के अइसन कार्यक्रम आगहूं चलत रही. हिन्दू विरोधियन ला ई मामिला उगिलत आन्हर निगलत कोढ़ी वाला हो गइल बा. विरोध ना करीहें त ओह लोग के वोट बैंक विदकी आ धर्मान्तरण पर रोक के कानून बन जाव तबो उहे लोग नुकसान में रही.\nराष्‍ट्रपति प्रणब मुखर्जी के लिखल किताब ‘द ड्रे‍मेटिक डिकेड; द इंदिरा गांधी इयर्स’ में कहल गइल बा कि साल 1975 में लगावल आपतकाल के टारल जा सकत रहे आ कांग्रेस अउर इंदिरा गांधी के एह दुस्‍साहस के बाद में बड़हन दाम चुकावे पड़ल. लिखले बाड़न कि इन्दिरा गाँधी के मालूमे ना रहे कि आपतकाल कइसे लगावल जा सकेला. ई त तब पश्चिम बंगाल के मुख्‍यमंत्री रहल सिद्धार्थ शंकर रे के सलाह का बाद लगावल गइल.\nओडि‍शा के चिटफंड घोटाला का केस में सीबीआई बीजू जनता दल के विधायक प्रभात त्रिपाठी आ पहिले महाधिवक्‍ता रहल अशोक मोहन्‍ती समेत 16 जने पर आरोप पत्र दाखिल क दिहले बिया.\nसेबी लोग के चेतवले बिया कि गैर कानूनी चिटफंड कंपनियन से बाँच के रहे लोग काहें कि ई कंपनी अबहियों गलत तरीका से लोग के पोंजी स्कीमन में फँसावे में लागल बाड़ी सँ.\nकेन्‍द्र सरकार राज्‍यन के कहले बिया कि मनरेगा खातिर मिलल धन के साठ फीसदी हिस्सा खेती आ खेती से जुड़ल काम पर खरच कइल जाव.\nबम्बई शेयर बाजार के गिरावट बियफहू का दिने जारी रहल. पिछला आठ सत्र के कारोबार में सेंसेक्स 800 अंक टूट चुकल बा. बियफे का दिने 229 अंक के गिरावट आइल सेंसेक्स में.\nचैंपियन्‍स ट्रॉफी हॉकी टूर्नामेंट के सेमीफाइनल में ऑस्‍ट्रेलिया के मुकाबला जर्मनी से आ भारत के मुकाबला पाकिस्‍तान से होखी. बियफे का दिने भइल क्वार्टर फाइनल मुकाबला में भारत, ऑस्‍ट्रेलिया, पाकिस्‍तान आ जर्मनी आपन आपन मैच जीत के सेमी फाइनल में आ गइल बाड़े जबकि बेल्जियम, अर्जेन्टिना, हालैंड, आ इंगलैंड हार गइल. भारत बेल्जियम के 4-2 गोल से हरवलसि.\nएडिलेड में चलत पहिला क्रिकेट टेस्ट मैच में ऑस्‍ट्रेलिया के पहली पारी में सात विकेट पर बनल 517 रन के जवाब में खेल के तिसरका दिने भारत अपना पहिला पारी में पांच विकेट के नुकसान पर 369 रन बना लिहलसि.\nजनता दल यूनाईटेड आ राष्ट्रीय जनता दल के आपस में जल्दिए विलय होखे के बात कहल जात बा. नयका दल में नीतिश कुमार के नेता मान लिहल जाई. ओने कांग्रेस के कहना बा कि बिहार में ओकरा बिना कवनो गैर भाजपा गठबन्हन कारगर ना हो पाई.\nमुख्यमंत्री जीतन राम मांझी मोतिहारी में डिग्री कॉलेज के उद्घाटन के बाद मधुबन में पॉलिटेक्निक कॉलेज आ मेहसी-मधुबन के जोड़े खातिर इब्राहिमपुर में बूढ़ी गंडक नदी पर पुल बनावे के एलान कइलन.\nदीघा रेल पुल के उद्घाटन तीस दिसम्बर का दिने आ मुंगेर पुल के छब्बीस दिसम्बर का दिने कइल जाई. हालांकि एह पुलन पर अगिला छह महीना ले कवनो ट्रेन ना चल पाई काहे कि पहुंच पथ ना बनला का चलते अइसन होखी. पता ना कवन हड़बड़ी में खरवास का समय ई उद्घाटन करावल जात बा.\nपश्चिम चंपारण जिला मुख्यालय में बेतिया के ट्रांसपोर्टर मनोज कुमार के कुछ बदमाश गोली मार के मुआ दिहले.\nसारण जिला के बनियापुर में बियफे से सहाजितपुर थाना काम कइल शुरू क दिहलसि.\nसांसद रहल व्यापारी नेता बनवारी लाल कंछल के पिछला पांच दिसम्बर के भइल पिटाई का खिलाफ बियफे का दिने राज्य भर में व्यापारी हड़ताल पर रहले. लखनऊ, वाराणसी, कानपुर, गोरखपुर, बस्ती, जौनपुर, बलिया, मेरठ वगैरह में बन्द के मिलाजुला असर देखे के मिलल.\nमिर्जापुर जिला के विन्ध्याचल में माँ विन्ध्यवासिनी देवी मंदिर के दू गो पंडा परिवारन का बीच जजमान लेके भइल झगड़ा में दू गो पंडा के गोली लगला से मौत हो गइल. एक आदमी पर धारदार हथियार से हमला क के घवाहिल क दिहल गइल. गोली चलावे वाला पंडा फरार हो गइल बा.


लॉक डॉउन में-उमा त्रिलोक | मोरपींछ\nलॉक डॉउन में-उमा त्रिलोक\nअब रोज सुबह पांच बजे\nनहीं होती भागम भाग\nबच्चे मीठी नीद सोते है\nउन्हें जगा कर अप्राधिन्न नहीं बनती\nखिड़की से देख लेती हूं\nरात को धीरे धीरे भोर बनते\nऔर सूरज को विलंबित गति से उगते\nचिड़ियों के संग संग गुनगुना भी लेती हूं\nवैसे तो रोज़\nऐसा वैसा ही जल्दी में पका कर\nठूंस देती थी\nउनके टिफिन बक्सों में\nपकवान बनाती हूं\nउनकी पसंद के\nजगाती हूं फिर प्यार से\nऔर रिझा रिझा कर खिलाती हूं\nहंस बोल भी लेती हूं\nउनकी चुटकेबाजियों पर\nअब नहीं पूछती उस से\n” कैसे हो, दिन कैसे गया”\nऔर रख दिया करती थी\nउसके आगे , गरम चाय का प्याला\nऔर बिना उसका जवाब सुने ही\nभागते दौड़ते जुट जाती थी\nरात का खाना बनाने में\nबच्चों का होमवर्क करवाने में\nदिन में कई कई बार\nलेकर हाथों में उसका हाथ\n” चिंता मत करना\nकुदरत जानती है\nकैसे रखना है उसने हमारा ख्याल”\nसंभालती हूं , संजोती हूं\nइस लॉक डॉउन के बाद\nमालूम नहीं भविष्य का क्या होगा\nकुछ भी पहला सा नहीं रहेगा\nसब तौर तरीके बदल जाएंगे\nनए केद्र बिंदु उभरेंगे\nजैसे हवा, नदियां, आसमान\nबदले बदले से दिखाई देते हैं\nजीवन, नए जीवन की सुध लेगा\nअब सब काम लौंग डिस्टेंस\nओनलाइन ही होगा\nवो नहीं रहेंगे\nजो चूहों की दौड़ में भाग रहे थे\nकि कहां जा रहें हैं\nThis entry was posted on May 27, 2020, in કવિતા-સમગ્ર and tagged हिन्दी कविता. Bookmark the permalink.\tLeaveacomment\n← સાંધણ-પન્ના નાયક\nमैं स्त्री हूं-उमा त्रिलोक →


आतंकवाद का खिलाफ लड़ाई के प्रोग्रेस एह तरह से बा :\n१. केन्द्रीय विदेश मंत्री प्रणव मुखर्जी कहले बाड़े कि हमनी के खुद अपनहीं कड़ा कदम उठावे के पड़ी. पूरा दुनिया से कवनो खास उमेद ना राखल जा सके. एकर मतलब ई लगावल जाय कि अब प्रणव मुखर्जी अमेरिका के कोंडालिजा राइज का बयानन का सहारे ना चलिहन, रोज अपनहीं सबेरे चार गो आ सँझिया चार गो बयान दिहल करीहें. कम से कम बयानन का मामिला में त आदमी के खुद मुख्तार होखे के चाहीं.\n२. आतंकवाद के हमनी का बर्दाश्त ना करब जा, प्रणव मुखर्जी ई बाति कोंडालिजा राइज के बता दिहले बाड़न. कोंडालिजा ई बाति जरदारी के बता दिहले बाड़ी. जरदारिओ फौरन बता दिहले बाड़े कि आतंकवाद के हमनियो का बर्दाश्त ना करब. सबकेहू सबका के फोन सेम चिट्ठी से, ईमेल से, जईसे भी हो सकत रहे वइसे बता दिहले बा. अब एहसे अधिका कइले का जा सकेला. मंगल ग्रह आ शुक्र ग्रह वाला अबहीं केहू भेंटाइल नइखे, ना त ओकरो के बता दिहल जाई कि आतंकवाद के बरदाश्त ना कईल जाई.\n३. कड़ा कदम उठा लऽ ना त .... ना त कड़ा कदम के एगो आउरी बयान जारी कर देम, ओकरा बाद एगो आउर, एगो आउर.... बयानन के त बोरा के बोरा भरल पड़ल बा. आ ओहमें से कुछ बोरा इंसानिओ शकल में बा, आ हम खालि अंतुलेजी के बात नइखी करत.\n४. कड़ा कदम के लेटेस्ट ई बा कि पब्लिक एकरा के खबर में देखे से नकार देहले बिया आ अब एकरा के ब्रेक में भा इश्तिहारे में ठेलल जा सकेला. से कड़ा कदम देखे खातिर प्लीज इश्तिहार देखीं.\n५. अबकी बेर अलगा तरीका से कड़ा कदम उठावल जाई, प्रणव मुखर्जी के ई बयान अबहीं अबहीं आईल बा. मतलब कि अब से बयान दिन भा साँझ का बजाय रात में दिहल जाई, ई डिफरेंट होखी. दिन में बयान सुन सुन के पब्लिक बोर हो गईल बिया. सुनला से नकार देत बिया, से रात में जब पब्लिक खौफ का सन्नाटा भा सन्नाटा के खौफ टाइप मारू प्रोग्राम देखत होखी, ओहिबीचे चुपके से ब्रेक का टाइम में ई बयान देखला दिहल जाई. एक झटका से बयान आई आ पब्लिक बयान से बच ना पाई.\nआईं मरघट में जिंदा कार्यक्रम देखल जा आ कड़ा कदम के इंतजार कईल जाव.


नौकरियन में आरक्षण सरकार खातिर मुसीबत बन गइल – टटका खबर\nनौकरियन में आरक्षण सरकार खातिर मुसीबत बन गइल\nइलाहाबाद 14 दिसम्बर (वार्ता) उत्तर प्रदेश में सरकारी नौकरियन में ओबीसी आ एससी एसटी के आरक्षण देबे के मामिला अब तूल पकड़ले जात बा. एह बारे में अनेके निहोरा इलाहाबाद उच्च न्यायालय में दायर भइल बा जवना में एह आरक्षण के जारी राखे प सवाल उठावल गइल बा.\nअइसने एगो निहोरा प इलाहाबाद उच्च न्यायालय प्रदेश सरकार से पूछले बिया कि उ बतावे कि आरक्षण ऐक्ट 1994 लागू करे से पहिले ई कइसे तय भइल कि आरक्षण के लाभ लेबे वाली जातियन के सरकारी नौकरियों में पूरा हिस्सेदारी नइखे मिलल. सरकार एह बारे में जवाब तइयार करे में परेशान बिया.


"मर्द तांगेवाला" के म्यूजिक राइट्स एसआरके खरीदलसि – Anjoria\nपूर्वा प्रतीक प्रोडक्शन के फिलिम “मर्द तांगेवाला” के म्यूजिक राइट्स म्यूजिक कंपनी एसआरके बहुते ऊँच दाम लगा के खरीद लिहलसि. सूर्या आ जितेन्द्र जैन के बनावल एह फिलिम के संगीतकार आ गीतकार हउवें श्याम देहाती.\n‘मर्द तांगेवाला’ में खलनायक बन के अइहें शमीम खान\nफिल्म ‘बवाल करे छेदिया’ से अपना कैरियर क शुरुआत करे वाला शमीम खान फिल्म का रिलीज से पहिहलही ‘दिलजले’ आ ‘गंगा पुत्र’ के आफर मिल गइल. उत्तर प्रदेश के सिद्धार्थनगर, डुमरियागंज निवासी शमीम खान अब फिल्म ‘मर्द तांगेवाला’ में खलनायक बन के आवत बाड़ें. उनुकर भूमिका एगो भठियारा पुलिस अधिकारी नागराज के बा.\nसंजय दत्त के आपन आदर्श माने वाला शमीम खान फिल्म ‘मर्द तांगेवाला’ के निर्माता सूर्या आ निर्देशक बाली के बहुते तारीफ करेलें. बाली ढेर दिन बाद फेर कवनो फिल्म के निर्देशक बनल बाड़ें, हालांकि बाली अनेके सफल फिल्म अपना निर्देशन में दे चुकल बाड़ें जइसे कि ‘दरोगा बाबू आई लव यू’, ‘देहाती बाबू’, ‘धरती पुत्र’, ‘कहां जइबऽ राजा नजरिया लड़ाई के’, ‘चाचा भतीजा’, ‘घायल योद्धा’ आ ‘मुन्नीबाई नौटंकीवाली’ वगैरह\n(शशिकांत सिंह रंजन सिन्हा के रपट)(2 July 12)


हरिवंश – टटका खबर\nआजु से संसद के मानसून सत्र शुरु होखे जा रहल बा आ पहिलके दिन राज्यसभा में उपसभापति पद खातिर वोट डलिहें राज्यसभा सांसद. राज्यसभा में सत्तारुढ़ गठबन्हन का लगे कम सांसद बाड़ें बाकिर ओकर फ्लोर मैनेजर बीजू जनता दल, वाईएसआर कांग्रेस, आ तेलंगाना राष्ट्र समिति के सांसदन के वोट हासिल करे में सफल हो जइहें\nनयी दिल्ली 09 अगस्त. बलिया के मूल निवासी, बिहार से राज्यसभा सांसद आ राँची में रहे वाला जदयू के सांसद रहल हरिवंश नारायण सिंह आजु राज्यसभा उपसभापति पद ला करावल गइल भोटिंग में कांग्रेसी सांसद बी के हरिप्रसाद के सीधा मुकाबला में हरावत उपसभापति चुना गइलें. उनुका पक्ष में 125 भोट पड़ल जबकि विरोध में


मुक्त जी कऽ भोजपुरी कविता आ कवित-विवेक - अक्षय कुमार पांडेय - मैना: भोजपुरी साहित्य क उड़ान (Maina Bhojpuri Magazine)\nHome अक्षय कुमार पांडेय आलोचना Lekh मुक्त जी कऽ भोजपुरी कविता आ कवित-विवेक - अक्षय कुमार पांडेय\nमुक्त जी कऽ भोजपुरी कविता आ कवित-विवेक - अक्षय कुमार पांडेय\n‘जार्ज ग्रियर्सन भोजपुरी कऽ शक्ति-सामर्थ्य कऽ पहिचान करत कहिले बाड़न कि-‘‘भोजपुरी बहादुरन कऽ भाषा हऽ। भोजपुरी क्षेत्र में बसे वाला लोग अपना विशिष्टता क कारन दूनों बिहारी बोली (मैथिली, मगही) बोले वालन से नितान्त भिन्न बाड़न। ई लोग वास्तव में सतर्क आ क्रियाशील जाति के लोग हऽ। एह लोगन में रूढ़िवादिता कऽ अभाव बा आ युद्ध बदे युद्ध में लागि जाये कऽ प्रवृत्ति बा। ई लोग पूरा भारत में फइलल बा आ एह लोगन में हर व्यक्ति कवनो सुअवसर से आपन भाग बनावे खातिर हमेशा तइयार रहेला। ई लोग बहुत बड़ संख्या में हिन्दुस्तानी सेना में भर्ती होके ओके सुसज्जित कइल आ 1857 के सिपाही विद्रोह में महत्त्वपूर्ण भाग लीहल। जइसे आयरलैण्ड कऽ निवासी हाथ में लाठी लेके चले कऽ सौखीन होलन, ठीक ओइसहीं लमहर-कद-काठी वाला शक्तिशाली भोजपुरियन के हाथ में लाठी लेके प्रायः अपना घर से दूर खेत में जात देखल जा सकेला। भोजपुरी अइसने लोगन कऽ भाषा हऽ।’’ आज भोजपुरी जार्ज ग्रियर्सन कऽ एह कथन से बहुत आगे निकल चुकल बिया। एकर साहित्य उत्तरोत्तर विकासमान बा। एकर महत्ता कऽ पहिचान करत वीर कुँवर सिंह विश्वविद्यालय, बनारस हिन्दू विश्वविद्यालय, गोरखपुर विश्वविद्यालय, महात्मा गाँधी काशी विद्यापीठ, मगध विश्वविद्यालय आ जे0पी0 विश्वविद्यालय एह भाषा में अध्ययन-अध्यापन आ शोध कार्य कराके एके विशेष सम्मान देले बाड़न। आज पूरा विश्व में भोजपुरी 25 करोड़ जनता कऽ साहित्य-संस्कार आ स्वत्व कऽ भाषा बिया। ई भारत कऽ साथे मारिशस, फीजी, गुयाना, सूरीनाम, दक्षिण अफ्रीका, त्रिनीदाद आ नेपाल जइसन देश में सम्पर्क भाषा से लेके राष्ट्रभाषा तक के ऊँच आसन पर विराजमान बिया। एकरा शक्ति-सामर्थ्य कऽ परख-पहिचान भारतीय विद्वानन क अलावे बीम्स, जार्ज ग्रियर्सन, विलियम क्रुक, फ्रेजर आ ए0 जी0 सिरेफ जइसन विदेशी विद्वान लोग कइले बा। आज साहित्य कऽ अइसन कवनो विधा नइखे जवना में एह भाषा कऽ दमगर उपस्थिति न होखे। एह भाषा में छोट-बड़ पचासन पत्रिका प्रकाशित हो रहल बाड़ी सऽ। वर्तमान में भोजपुरी, संविधान कऽ आठवीं अनुसूची में पइसार खातिन पूर्णरूप से तइयार बिया। अइसन समय में भोजपुरी कऽ जनपदीय साहित्य गहन अनुशीलन क साथे पुनर्मूल्यांकन कऽ माँग करत बा।\nगाजीपुर जनपद कऽ भोजपुरी कवियन कऽ वर्गीकरण अगर विषयगत विविधता के आधार बनाके कइल जाव तऽ पं0 गौरीशंकर मिश्र ‘मुक्त’, भोलानाथ ‘गहमरी’ आ हरिवंश पाठक ‘गुमनाम’ कऽ तिराह परम्परे आज फूलत-फरत नजर आवत बिया। उमिर कऽ क्रम में अगर देखल जाव तऽ गाजीपुर कऽ जीयत भोजपुरी साहित्यकारन में डॉ0 विवेकी राय कऽ बाद ऊपर से पहिला पायदान पर पं0 गौरींशंकर मिश्र ‘मुक्त’ बाड़न; जवन आज 85वाँ बरिस में प्रवेश कऽ चुकल बाड़न। मुक्त जी कऽ जनम अनन्त चतुर्दशी सन् 1929 ई0 के गाजीपुर जनपद कऽ रेवतीपुर गाँव में भइल; जहाँ कवि-मन शुरुआती 18 बरीस तक खेत-बधार, पशु-पंक्षी, फूल-फुलवारी, धरती-आकाश से नेह-छोह जतावत रहे। चाहे एके एइसे कहल जाव कि कवि-मन लोकरस कऽ पान करत रहे। गाँव-देहता कऽ पाँव-पलग्गी कइल आ माटी से प्यार के आपन मूलधन मानत रहे। ओकरा बाद रेलवे कऽ सेवा आ सेवा से अवकाश पवला तक कऽ जीवन कलकत्ता, कम्युनिज़्म आ कविता से जुड़ल रहल। मुक्त जी भोजपुरी माटी पत्रिका कऽ सह.सम्पादन कइला क अलावे ‘फूल महुआ के’, ‘अँजोर’, ‘रतिया के भोर’ आ ‘लोकरस जइसन भोजपुरी काव्यकृति; ‘आस्था कऽ खँड़हर’ आ ‘गंगा’ जइसन भोजपुरी कहानी संग्रह क साथे ‘उद्गार’ आ ‘क्रांति-प्रदीप’ नियर हिन्दी कऽ काव्य-ग्रन्थ सिरजले बाड़न।\nमुक्त जी कऽ भोजपुरी काव्य-सरणी से गुजरला पर ई लउकल कि एह विराट काव्य-व्यक्तित्व कऽ सम्यक् मूल्यांकन जरूरी बा; जेसे गाजियेपुर कऽ ना बल्कि स्वस्थ भोजपुरी साहित्य कऽ सम्पन्नता सुनिश्चित हो सके। एह समीक्षात्मक आलेख कऽ मूल उद्देश्य मुक्त जी कऽ भोजपुरी काव्य कृतियन कऽ आलोक में मुक्त जी कऽ कवित-विवेक के देखल-परखल बा। एह काव्य-कृतियन में ‘फूल महुआ के’ (1995-95गीत), अँजोर (1996-100 सवइया छंद में आत्मकथा), रतिया के भोर (2001-47 गीत) आ लोकरस (2002-77 गीत) बा। मुक्त जी कऽ काव्य रचना में विविधता कऽ साथे उनकर विराट रचना फलक प्रशंसा लायक बा; जवना में सूरज, चाँन, आसमान, लहर, किनार, अरार, बरखा, भूमि, भोर किरिन, घन अन्हार, हवा, पेड़-रुख, पोस-परानी आदि समाहित बा। कवि-गीतकार मुक्त जी कऽ प्रेरणस्रोत भोजपुरी लोकगीत रहल बा। ऊ ‘फूल महुआ के’ कऽ ‘आपन बात’ में कहत बाड़न कि- ‘‘साँच कहीं तऽ सरस कण्ठन से गावल मधुर भोजपुरी गीते हमार गुरु हऽ। एही कुल गीतन के सुन के आ पढ़ के हमरा गीत लिखे कऽ प्रेरणा मिलल। ए खातिर हम भोजपुरी कऽ अमर लोक गायकन कऽ आभारी बानीं। देहात में कतहूँ बिरहा, कजरी आ भोजपुरी गीतन कऽ आयोजन होई तऽ हम ओइजा गइला बिना ना रहब। कबो रात बीत जाई।’’ मुक्त जी में लोकरस कऽ सोता लोकगीतन के सुनला से फूटल। जवन उनका के आपन मातृभाषा भोजपुरी में कुछ रचे खातिर प्रेरित कइलस। असल में जीवन कऽ सार जेतना सहजता से अपना मातृभाषा में अभिव्यक्त होई ऊ दुसरा भाषा में ना हो सकेला। दिनकर जी से बात करत कबो कवीन्द्र रवीन्द्रनाथ टैगोर कहले रहलन कि-‘‘आपन मातृभाषा बांग्ला कऽ अलावे कवनो दुसरा भाषा में अपना भाव कऽ सटीक अभिव्यक्ति ना कऽ पाइलाँ।’’ मुक्त जी एही भाव-भूमि कऽ आदमी हउवन। उनकर मन धरती कऽ रस-गंध आ माई कऽ बोली-बानी भोजपुरी से गहिर जुड़ाव राखेला।\nमुक्त जी कऽ काव्य-गुरु पाण्डेय बेचन शर्मा ‘उग्र’ हउवन। उग्र जी कऽ उग्रता मुक्त जी कऽ स्वभाव में उन्मुक्त भाव से भरल बा। उग्र स्वभाव कऽ व्यक्ति हठयोगी हो सकेला अनुनयी नाहीं। हठी बालक अपना जिद कऽ सामने माई के झुका देला। ओहीतरे गीतकार मुक्तो हठ ठानि ले ले बाड़न कि हे माता! तोहके रास्ता देखवहीं के पड़ी, डहरी में अन्हार बा, हमके लउकत नइखे तोहके दियना जरवहीं के पड़ी-\n‘‘दियना देखा के माई रहिया बतावऽ,\nहमरा डहरिया में जोतिया बिछावऽ,\nअँगुरी धरा के पहुँचावे के परी।\nमाई हमरो के रहिया बतावे के परी।।’’\n(फूल महुआ के-विनती पृ0-1)\nएही विनती से मुक्त जी कऽ गीत-यात्रा शुरू होत बा। कवि-मन ज्ञान कऽ ममत्व रूप से कह रहल बा- ‘कइसे तोहके पाइब माई!’ लेकिन हारत नइखे। मन साहस देत बा-बढ़ावऽ पाँव रास्ता साफ बा, सफलता मिली! आ ऊ हठात रूप धारण कइके प्रभु से कहत बा -\n‘‘मह-मह करे जहाँ खिलि के बेइलिया,\nसोरिया के नियरा सरपवा के बिलिया,\nअइसन विसमता हटावे के परी।\nतोहसे नेहिया लागलि बा निभावे के परी।।’’\n(फूल महुआ के-निभाव के परी पृ0-3)\nकइसन विडम्बना बा, ऊपर सुवासित सुमन आ नीचे तरल-गरल धारी सर्प। का विषमता बा। स्पष्ट बा कि मुक्त बील के मूँदल नइखन चाहत बल्कि ओह विषमताकारी तत्व के हटावल चाहत बाड़न। आ ऊ विषमताकारी तत्व खादी ओढ़ले भेड़ियन कऽ बदबूदार नीति हऽ; जवन बिना विरोध कऽ ना हट सकेला। लाठी-डण्डा कऽ प्रयोग करहीं के पड़ी। अगर विरोध ना होई तऽ खून-पसीना कऽ त्याग-बलिदान से मिलल आजादी पर खतरा बा -\n‘‘होई ना विरोध तऽ अजदियो बिलाई,\nत्याग, बलिदान, मान सब मिट जाई,\nफेरु होई जनता लाचार हो,\nभोटवा के कारन मोर भइया।।’’\n(फूल महुआ के-भोटवा के कारन पृ0-111)\nईहे ना मुक्त कऽ गीत में जनता कऽ ऊब आकार लेत नजर आवत बिया। उनका काव्य-संग्रहन में कईगो अइसन गीत बा जवन दिल्ली कऽ दोगलापन पर नजदीक से थूकत बा -\n‘‘तिरपन बरिसवा के बीतल समइया,\nकेहू भइल साँढ़ केहू खूँटा के गइया,\nलोगवा हो गइलन कसाई,\nकइसे समाजबाद आई?’’\n(रतिया के भोर-कइसे समजाबाद आई पृ0-30)\nआजादी कऽ बाद, छठा दशक आवत-आवत भारतीय जनता कऽ मोहभंग हो गइल। ऊ जवन सपना सँजोवले रहल ऊ पूरा ना भइल। परिणाम ई रहल कि गरीबी, भूखमरी, नैराश्य, कुण्ठा आ संत्रास कऽ नाग आपन फन फइलावे लागल। चारो ओर विषमताजन्य कोलाहल भर गइल। मुक्त जी कऽ एह गीत-पंक्ति कऽ पुष्टि राष्ट्रकवि रामधारी सिंह ‘दिनकर’ कऽ एगो कविता से बखूबी कइल जा सकत बा -\n‘‘शान्ति नहीं तब तक जब तक, सुख मार्ग न नर का सम हो।\nजब तक मनुज-मनुज का यह, सुख मार्ग नहीं सम होगा।\nशमित न होगा कोलाहल, संघर्ष नहीं कम होगा।।’’\nदिनकर जी जवना सुखमार्ग कऽ समता कऽ बात करत बाड़न ऊ कवना राहे आई ई समझ में नइखे आवत। जवना देश में अमीरी आ गरीबी कऽ बीच एतना गहिर खाईं होखे कि डालर अरबपतियन में शुमार मुकेश अम्बानी मुम्बई में एक अरब डालर कऽ 27 मंजिला घर बनववले बाड़न। अपना पत्नी नीता अम्बानी के 250 करोड़ रुपया कऽ निजी हवाई जहाज उपहार में देले बाड़न। उनकर छोट भाई अनिल अम्बानी अपना पत्नी टीना अम्बानी के 400 करोड़ रुपया कऽ लक्ज़री नौका उपहार में देले बाड़न। एकरा ठीक उल्टा दुसरका दृश्य ई बा कि एही भारतवर्ष में एगो रिक्शा चालक आपन खून बेच के अपना बेटा कऽ इलाज करावत बा। एगो गरीब आपन एगो गुर्दा बेच के आपन बेटी कऽ हाथ पीयर करत बा। भारत कऽ ई भयावह आर्थिक विषमता देश के कवना ओर ले जाई सोचे वाली बात बा। एके रोकल शासन-सत्ता कऽ महत्त्वपूर्ण दायित्व हऽ। ‘ए डिस्कोर्स आन पालिटिकल इकोनामी’ में रूसो कहले बाड़न कि-‘‘वैभव की असीमित असमानताओं को रोकना शासन के अत्यंत महत्त्वपूर्ण कर्त्तव्यों में से है। स्वामियों से सम्पत्ति का अपहरण करके नहीं, बल्कि उन्हें धन एकत्र करने के साधनों से वंचित करके।’’ लेकिन चिन्ताजनक बात ई बा कि अइसन भयावह आर्थिक असमानता पैदा करे वाला अमीरे वर्ग एह देश कऽ नीति-नियंता बा। ईहे वर्ग हमनी के मँहगाई कऽ माने-मतलब समझावत बा। अइसन स्थिति में मिथिलेश गहमरी कऽ ई शेर केतना सार्थक लागत बा कि-\n‘‘अमीर-ए-शहर क्या समझायेगा मँहगाई का मतलब,\nकिसी मुफ़लिस से पूछो कैसे अब घर-बार चलता है।’’\nआ ओह मुफ़लिस से पूछे खातिन जब मुक्त जी कऽ कविता केहें गइलीं तऽ ऊ मुफ़लिस कहलस-\n‘‘आहि रे! रऽमऽवा। बिथिकल कहँवा अँजोरिया। आहि रे....!\nमँहगी दाबेले नटइया\nसिकड़ा हो गइल रुपइया\nआहि रे! रऽमऽवा, कवनो चले ना उपइया।। आहि रे....!’’\n(लोकरस-बिथिकल कहवाँ अँजोरिया पृ0-19)\n‘‘दुखवा के दिनवा ना कटले कटाता, आहि हो दादा!\nनाहीं सहले सहाता, आहि हो दादा!\nकेहू कऽ उठेला इहाँ महला-दुमहला।\nटुटही पलनिया में सिसिके सिटहला।\nआई समाजबाद बोले ला मलुआ।\nझूठे के सपनवाँ देखावेला कलुआ।।\nसाँच-साँच कहला पर हल्ला बोलाता, आहि हो दादा!’’\n(लोकरस-ना सहले सहाता पृ0-18)\nमुक्त जी कऽ ई विवशता हर सचेत आ संवेदनशील व्यक्ति के सोचे बदे विवश करत बा। अइसन स्थिति-परिस्थिति देख के साँच कहला बिना रहियो नइखे जात आ साँच कहला पर हल्ला बोलाए लागत बा। दरअसल एह स्थिति खातिर उत्तरदायी तत्वन कऽ पड़ताल कइल जाई तऽ एगो नया परिदृश्य सामने आई। आज हमनी कऽ पूरा भारतीय समाज एगो अराजक प्रतिस्पर्धी दौर से गुजर रहल बा। आज कऽ समाज में उपभोक्तावादी असंतोष व्याप्त बा। एहिजा हर व्यक्ति एगो अइसन बाजार में खाड़ बा जहाँ खाड़ रहे खातिर लुकाठी हाथ में लेबहीं के पड़ी आ अपने हाथे आपन घर फूँके के पड़ी। ‘घर’ जब ‘बाजार’ पहुँच जाला तऽ घर कऽ नैतिक अर्थवत्ता बिगड़ जाले। ‘बाजार’ ‘घर’ के ‘घर’ ना रहे देला। ऊ सम्बन्ध के ‘लाभ-हानि’ कऽ तरजूई पर तउले ला। हमनी कऽ अतीत अइसन ना रहल हऽ। हमनी कऽ अतीत आ वर्तमान में बहुत बड़ अन्तर बा। हमनी कऽ अतीत ‘जब आवे संतोष धन, सब धन धूरि समान’ कऽ रहे। आ वर्तमान ‘ये दिल माँगे मोर’ कऽ बा। अर्थात् ‘अनन्त कामना’ एगो ‘विकृत अतृप्ति’ कऽ बा; जवन हमनीं के आन्हर खाईं की ओर ले जा रहल बा। आज पुरान मूल्यन के बचावल लाज़मी नइखे रह गइल। ‘नया’ ‘अउर नया’ कऽ इच्छा प्रबल होत जा रहल बा। ‘रीफिलिंग’ नाहीं ‘लिखो और फेंको’ कऽ प्रबल उपभोगी उत्तरआधुनिक विचाराधारा हमनीं के हमनीं कऽ अतीत से तोड़ रहल बा आ जोड़ रहल बा एगो अइसन बाजार से जहाँ रिश्ता-नाता, नेह-छोह के कवनो स्थान नइखे। जहाँ बस ‘माल’ (वस्तु) आ ‘मोल’ (मूल्य) प्रधान होला। मँहगाई आ गरीबी एही सोच-समझ वाली व्यवस्था कऽ उपज हियऽ। एही कुल दारुन दुःख से पीड़ित मुक्त जी कऽ कवि मन नेतन से सीधा सम्वाद् करत नज़र आवत बा -\n‘‘सगरे बा रतिया के जोर ए नेता! झूठे देखावेलऽ भोर।\nसोना के चिरई के पँखिया कटवलऽ,\nमनइन के लूटि धन मोट होइ गइलऽ,\nगगरिन लोर ढरकावे धरतिया -\nकहाँ बा देखावऽ तूँ अँजोर ए नेता!\nझूठे देखावेलऽ भोर।।’’\n(लोकरस-झूठे देखावेलऽ भोर पृ0-25)\nभावना जब तीक्ष्ण चोट खा के खुद के विवश महसूस करेले तऽ भीतर कऽ बिरोधी स्वर व्यंग्य कऽ रूप में सामने आ जाला, जवन दुत्कार कऽ जगह पर जयकार करे लागे ला -\n‘‘अस्त्र-शस्त्र में बिचवलिया बन\nलूटे वालन के जय हो।\nकाला धंधा के खातिर\nभूँईं बेचे वालन के जय हो।\nदुश्मन के जितावे छल से आपन खुफियन के जय हो।’’\n(फूल महुआ के- व्यंग्य- पृ0-101)\nअइसने परिदृश्यन कऽ परिणाम रहे कि दिनकर जी कऽ रोष आ घृणा एह स्तर तक बढ़ गइल कि उनका कहे के पड़ल -\n‘‘दिल्ली आह! कलंक देश का,\nदिल्ली आह! ग्लानि की भाषा।\nदिल्ली आह! मरण पौरुष का,\nदिल्ली छिन्न-भिन्न अभिलाषा।’’\nमुक्त जी कऽ दू तिहाई समय महानगरी कलकत्ता में बीतल बा। गाँव कऽ प्राकृतिक छटा पर मुग्ध कवि मन बार-बार अपना गाँव कऽ अमराइयन में कोइल कऽ मधुर कूक, गंगातीर, भोर कऽ ललाई, उषा किरिन कऽ खेल, तरइन कऽ हार गूँथत रात आदि पर जा टिकत बा -\n‘‘गंगा तीरे बसल बाटे गँउवाँ हमार।\nभोर के ललइया से खेलेले किरिनियाँ,\nरतिया गुँथेले जहाँ तरइन के हार।\nउत्तर परदेशवा में पूरुब के ओरिया,\nपरिजाला गाजीपुर जिलवा हमार।\nरेवतीपुर नउवाँ हऽ गँउवन के अगुआ,\nगह-गह करे जहाँ अँगना-दुआर।’’\n(फूल महुआ के- गँउवाँ हमार पृ0-4)\nगाँव से असीम प्यार, चिक्का खेलल, पहलवानी कइल आदि एह गीत में मिलत बा। गाँव कऽ प्राकृतिक वातावरण कऽ दृश्यात्मक चित्रण कवि कऽ कोमल भावना कऽ परिचायक बा। एह गीत कऽ दूगो पंक्ति विशेष देखे लायक बा -\n‘‘हथवा छोड़ाइ जहाँ जाले लहरिया,\nतड़पेला जहवाँ पर बेकल अरार। गंगा तीरे बसल बाटे......।’’\nएह दूनो पंक्तियन में प्रकृति कऽ मानवीकरण कऽ अलावे गाँव कऽ अतीत के वर्तमान कऽ सामने रखे कऽ मुक्त जी कऽ पुरजोर कोशिश बा। इहे ना रेवतीपुर कऽ नामकरण-कारण की ओर बखूबी संकेत कइले बाड़न। अरार कऽ भुजबंध झटकि के बेदर्द लहर तऽ चलि गइल लेकिन बेकल अरार अब्बो चमकत आँसू रेत कऽ रूप में सँजो के रखले बा। माओत्से तुंग लिखले बाड़न कि-‘‘वास्तविक जीवन के बदले कऽ क्रम में साहित्य आ कविता में चित्रित जीवन दूर तक उपयोगी होला।’’ मुक्त जी रेवतीपुर कऽ वरिष्ठतम कवि हउवन। उनकर कवितन में रेवतीपुर कऽ बनत-बिगड़त जीवन, गिरत-उठत गाँव लउके ला; जवन गाँव कऽ जीवन, ओकर कार्य-संस्कृति के बदले में सहयोगी बा। कविता कऽ साथे जागे-सुते वाला कवि मुक्त जी अपना गाँव कऽ ऊपर जेतना कविता लिखले बाड़न ओतना कविता शायदे कवनो कवि अपना गाँव पर लिखले होई। उनका गाँव विषयक कवितन में गाँव कऽ दुगो रूप लउकेला। पहिला पुरनमासी कऽ तऽ दुसरा अमवसा कऽ -\n‘‘गाँवन में हउवे गाँव हमार, जहाँ कोइलर मधुमास मनावे।\nभोरे पपीहा पिहिक रस घोरे, चहकि चिरई फुलवारी में गावे।\nआम के बउर पे गूँजे भँवर, महुआ रस कऽ गगरी ढरकावे।\nनेही लहर हँसि छेड़े अरार के, भोरे उषा मुसकान लुटावे।।’’\nएह भोजपुरी सवइया कऽ शब्द-प्रतीकन कऽ लक्ष्यार्थ गाँव कऽ भौतिक, सांस्कृतिक सम्पन्नता बा। चूँकि मुक्त जी कऽ अधिकांश जीवन शहर में बीतल बा, एह से उनके गाँव कऽ दूध धोवल अँजोरिया सोहावन लागत बिया। दूर कऽ ढोल सोहावन होला। दूर रहला पर गँवई परिवेश, गाँव कऽ लोगन कऽ भोला व्यवहार उनके प्रिय लागे। लेकिन जब मुक्त जी गाँवें अइलन तऽ मन कऽ कल्पना-मूर्ति चूर-चूर हो गइल। ऊ गाँव में सोच से कई गुना अधिका अन्हार देखिके चकचिहइलन जइसे पाउडर में छिपल चेहरा पर चेचक कऽ भयानक करिया दाग देख लेले होखँस। गाँव में झूठे कऽ दिखावा, बेईमानी, आपसी बैर आदि कऽ नग्न चित्रण बिना चश्मा लगवलहीं एक साँस में कइले बाड़न-\n‘‘कपटी लोगवन के कपटी पियार भइया।\nजाके गँउवाँ में देखलीं अन्हार भइया।\nनेह नाहीं मतलब कऽ पनपत बा नाता,\nकेहू कऽ दुअरा केहू नाहीं जाता,\nझूठे-मूठे कऽ खइले बा खार भइया।।’’\n(फूल महुआ के-जाके गँउवाँ में देखलीं अन्हार भइया-पृ0 93)\nकबो गाँव नेह कऽ प्रधान प्रतीक रहल। मैथिलीशरण गुप्त लिखलन- ‘‘अहा! ग्राम्य जीवन भी क्या है/क्यों न इसे सबका मन चाहे।’’ लेकिन अब उहे गाँव कटुता कऽ प्रतीक बन गइल बा। ओह नेह कऽ डोर में गाँठ पड़ गइल बा-\n‘‘जाति-पाँति, छुआछूत अजुओ बा सगरे,\nएगो जाति दोसरा केऽ रात-दिन रगरे,\nऊपरा से नीमन बाटे भीतरा दरार रे अरे!\nगँउवाँ में चारू ओरिया नाचऽता अन्हार रे अरे!’’\n(रतिया के भोर-नाचऽता अन्हार रे पृ0-11)\nमुक्त जी गाँव कऽ विस्तृत फलक के जेतना शीर्षकन में पकड़े कऽ कोशिश कइले बाड़न ओमें ‘नाचऽता अन्हार रे’ गाँव पर अइसन गीत बा जेके गाँव कऽ गीत ना कहि के गाँव कऽ ‘एक्स-रे’ कहल उचित बा। एह गीत में गाँव कऽ नंगापन के नज़दीक से देखले-देखवले बाड़न। मुक्त जी कऽ एह गीत में रे , अरे कऽ सम्बोधन उनका संवेदना कऽ उच्च दर्जा के दर्शावत बा। रे, अरे, आहो, हे माई, ए काका, चाचा, भइया के सम्बोधित कऽ के मुक्त जी कऽ कविता लिखला क मतलब ई भइल कि एगो दूसरा व्यक्ति के साक्षी भाव में खड़ा कऽ के बुराई-अच्छाई के जगजाहिर कइल; अपना पीर कऽ प्रामाणिक प्रस्तुति। एइसन काम अगर सबसे ज्यादा केहू कइले बा तऽ कबीरदास। ‘संतो भाई! आई ज्ञान की आँधी।’, ‘साधो! देखो जग बउराना।’, ‘पाड़े! कवन कुमति तोहें लागी।’.....आदि। मुक्त जी कऽ संवेदना कबीर कऽ ओह ऊँचाई तक पहुँच जात बा जहाँ पहुँच के कविता पंक्ति अनुसिद्ध सूक्ति बन जाले।\nकवि प्राण-प्रियतम के पत्र लिख-लिख के थकि गइल बा। ऊ विश्वासघाती ना जाने कवना सुख में बा; जे स्नेह-संलिप्त प्राणवर्तिका कऽ अनवरत जरलो पर नइखे आवत। कवि कऽ अन्तरात्मा विरह वेदना से कराहि उठत बिया- जे बात दे के भुला जाला ऊ संघाती ना हो सकेला; हे मन! अब हम नेह पाती का लिखीं-\n‘‘का लिखीं हम नेह पाती।\nबहुत लिखि के थकि गइल मन,\nउमड़ि आइल फेनु दृग-घन,\nदिन कइसहूँ बीति जाला-\nरात में होला विकल मन,\nयाद उनका के करीं का-\nफटि रहल कमजोर छाती।\nका लिखीं हम नेह पाती।।’’\n(फूल महुआ के-का लिखीं हम नेह पाती, पृ0-20)\n‘दृग-घन फेनु उमड़ि आइल’ एकर मतलब बा कि कवि कऽ ई प्राथमिक पीर ना हऽ बल्कि एह से पहिले ऊ निर्मोही कई बेर पीर दे चुकल बा। निश्चित रूप से कवि कऽ अन्तरमन कबो कजरार पावस कऽ प्रतीक्षा कइले होई, लेकिन जवन छहा-छोह बारिस कऽ मन में आस सँजोवले होई ऊ चूर-चूर हो गइल होई; प्राण पपीहा पियसले रह गइल होई। चिर् प्रतीक्षित फल ना मिलला कऽ परिणाम ई भइल कि कवि कऽ आँख त आँख, आँसू भी थकि गइल -\n‘‘थकि गइल बरिसत नयन जल,\nआस के पंछी पराइल।\nघिसि गइल अँगुरी गिनत दिन,\nसुख सपन लेखा बुताइल।\nनाग अइसन बिरह-बिखिधर साध के अपना गइल डँस।\nआगइल कजरार पावस।।’’\n(फूल महुआ के-आगइल कजरार पावस, पृ0-24)\n20वीं शताब्दी कऽ चिंताकारन से एगो बहुत बड़ भूल हो गइल बा कि ऊ लोग मनुष्य के मात्र सामाजिक प्राणी कहि के ओके गुमराह कइले बा। मनुष्य खाली सामाजिक प्राणी ना हऽ बल्कि ओह से ज्यादा ऊ प्राकृतिक प्राणी हऽ। गीतकार मुक्त कऽ प्रकृति प्रेम हर गीत में लउकत बा जवन उनका पूर्णता कऽ परिचायक बा-\n‘‘बरिया में बउराइल बहकल बसन्ती,\nबहकि-बहकि गावेले होली।\nसरसो कऽ मथवा से छीने पगड़िया,\nलतिका के लूटेले चोली।\nरसिया भँवरवा के रहिया में छेड़े,\n(फूल महुआ के-बसन्ती, पृ0-29)\n‘‘देखि के रइनिया के, भागत सेजरिया से,\nखुखु-खुखु हँऽसेला रे! बिहान।\nदेखि के अँजोरवा के, भागेले तरइया से,\nछिपि जाला लजिया से रे! चान।\nललका मुरेठा बान्हि, भोर के कुअँरवा से,\nउषा के निहारेला रे! मुसुकान।’’\n(रतिया के भोर-खुखु-खुखु हँऽसेला रे! बिहान, पृ0-13)\nमुक्त जी कऽ ई प्रकृति-प्रेम सराहे जोग बा। प्रकृति प्रेम राष्ट्र प्रेम कऽ एगो दूसर रूप हऽ। अगर अदमी प्रकृति से प्रेम नइखे करत तऽ ई समझेके चाही कि ऊ राष्ट्र से प्रेम नइखे करत। डॉ0 वासुदेवशरण अग्रवाल लिखत बाड़न कि-‘‘भूमि के भौतिक रूप सौन्दर्य और समृद्धि के प्रति सचेत होना हमारा आवश्यक कर्त्तव्य है। भूमि के पार्थिव स्वरूप के प्रति हम जितने अधिक जागरित होंगे उतनी ही हमारी राष्ट्रीयता बलवती हो सकेगी। यह पृथ्वी सच्चे अर्थों में समस्त राष्ट्रीय विचारधाराओं की जननी है, जो राष्ट्रीयता पृथ्वी के साथ नहीं जुड़ी वह निर्मूल होती है।’’ नदी-नाला, पेड़-पौधा, पहाड़, लहलहात धान कऽ खेत, सावन-भादो, मोर-पपीहा आदि कऽ आतुर-प्रसन्न मुद्रा में वर्णन करे वाला मुक्त जी के सही मायने में राष्ट्रहित-चिन्तक कहल जाई। उनकर पूरा कविता-संसार प्रकृति-वर्णन से भरल बा। हमरा अचरज तब भइल जब नामवर िंसंह जी जइसल आलोचक ‘प्रकृति कऽ सुकुमार कवि’ सुमित्रानन्दन पंत कऽ 75 प्रतिशत साहित्य के कूड़ा कहलन। आज पूरा विश्व में ई चिन्ता कऽ विषय बा कि साहित्य से हरियाली, चिरइन क चहक, पानी, नदी, पहाड़, फूल-पत्ती गायब हो रहल बा। अगर हिन्दी में प्रकृति के सबसे ज्यादा संरक्षित कवनो कवि कइले बाड़न त ऊ पंत। पंत जी हिन्दी कऽ अइसन कवि हउवन जिनका कविता में प्रकृति खातिर पुनीत हित-चिन्ता लउके ला। आज जंगल के काट के कंकरीट कऽ जंगल मतलब ई कि बहुमंजिली बिल्डिंग बनावल जात बा; नदी के बान्ह के बिजली बनावल जात बा; हवा के प्रदूषित कइल जात बा; खेत कऽ उर्वरता कऽ दोहन कइल जात बा। एकर परिणाम अब साफ नजर आ रहल बा। अब पृथ्वी अपना पुत्रन कऽ कइल अप्राकृतिक काम कऽ विरोध करे शुरू कऽ देले बिया। फैलिन, कैटरीना, सुनामी, उत्तराखण्ड कऽ खण्ड प्रलय, अतिवृष्टि, अनावृष्टि आ ग्लोबल वार्मिंग कऽ रूप में धरती माई कऽ खुनुस हमनी कऽ सोझा आ रहल बा। दैहिक भोग खातिर बेहद आकृष्टता, वैभव खातिर जबरदस्त लोलुपता अदमी के बेहद स्वार्थी बना देले बा। आज अदमी स्वार्थबोध से ग्रस्त बा। ओकरा में परमार्थी भावना तनिको नइखे लउकत। ‘निजहित’ खातिर प्रकृति कऽ अहित कइल ‘अभिनव मनुष्य’ कऽ स्वभाव बन गइल बा। ‘युगवाणी’ में पंतजी कऽ एगो कविता बा कि-\n‘‘देखो भू को,\nस्वर्गिक भू को,\nमानव पुण्य-प्रसू को।’’\nपंतजी, ‘पुण्य-प्रसू’ एह धरती के देखे के, बचावे के, एके संरक्षित करे के गोहार करत बाड़न। 1977 में लिखल ‘संक्राति’ शीर्षक कविता में पंतजी बाहरी विभव से अन्तर कऽ वैभव के महत्त्वपूर्ण मानत लिखत बाड़न-\n‘‘वहिर्विभव से कहीं महत अन्तर का वैभव,-\nस्वार्थ सिद्धि से कहीं श्रेष्ठ भवजीवन अनुभव!\nवस्तु-भोग के पीछे भू नर मत हो पागल\nभव विकास का क्षेत्र भविष्यत भू का उज्ज्वल।’’\nप्रत्यक्ष आ परोक्ष रूप से धरती कऽ प्रति अइसन उदात्त भाव राखे वाला पंतजी कऽ साहित्य कऽ 75 प्रतिशत अगर नामवर सिंह जी के कूड़ा लागत बा तऽ इहे कहे के पड़ी कि हे ईश्वर! नामवर दादा के सुमति दऽ। उनके ई बतावऽ कि एकांगी मार्क्सवादी दृष्टिकोण पूरा धरती खातिर ‘शुभद’ नइखे।\nमुक्त जी कऽ चारो गीत-संग्रह में आत्म-चेतना कऽ उदात्त अवस्था परिलक्षित होत बा, जवन समकालीन भोजपुरी गीतकारन कऽ शीर्ष-सरणी में एह कवि गीतकार के पहुँचा देति बा। अपना गीत में मुक्त जी तमाम प्राकृतिक उपमानन में चाँद से ज्यादे प्रभावित बाड़न-‘रात में किलोल करे चाँद से चँदनियाँ’, मनवाँ के चँनवाँ डुबल जाला हो, हमार देशवा ए रामा’, ‘रतिया में हँसी कइसे सुखवा के चाँन/कइसे होई फेनु देशवा में सोना के बिहान’, ‘चँनवा से रतिया उतारेले अरतिया’, ‘देखि हँसि सरकेला चाँन’, ‘जइसे धरतिया चनरमा के चमके’, ‘तोहके चन्द्र खेलवना देइब’ इहे ना एह चारो संग्रहन में मुक्त जी अन्हारो पर पाँच सेल कऽ टार्च बरले बाड़न, जवन अन्हार उनका विकलता कऽ मुख्य कारन बा- ‘फन फइलवले बा रतिया कऽ नगवा’, ‘जाके गँउवाँ में देखलीं अन्हार भइया’, ‘तोहके देखते अँजोरिया अन्हरिया भइल’, ‘ए धरतिया पर कतहूँ ना लउके अँजोर/सुरसा रइनियाँ बढ़ावे आपन मुँहवाँ/देखि के दुबुकि गइल भोर’, ‘जुगुनू से भागी का अन्हार’, ’अन्हियारी बा ई अइसन जे कतहूँ कुछउ लउके नाहीं’, ‘दिनवाँ के लील गइल रतिया पिशाचिन/सिसके अन्हरिया में धरती अभागिन’।\nअन्हार से बेकल मुक्त जी सूरज के बोलावा तऽ भेजत बाड़न लेकिन ऊ आवे में देर कऽ रहल बाटे, तब तक कवि के चाँन कुछ राहत दे रहल बा; लेकिन ओके ऊ स्थायी नइखन मानत। ऊ प्रतीक्षा आ खोज जारी रखले बाड़न। खोज आ यात्रा में बहुत बड़ अन्तर बा। खोज फूल से जड़ तक जाले आ यात्रा तना से शुरु होके फूल तक रहि जाले। अधिकतर कवि लोग अपना काव्य-चिन्तन में खोज ना कऽके यात्रा करेलनजा आ अन्त तक एह भरम में पड़ल रहेलन जा कि जवन हम कइले बानीं ऊ खोज हऽ; ऊहो एकदम नया। कुल मिलाके मुक्त जी अपना एह चारो संग्रहन में खोज में अनवरत प्रयत्नशील लउकत बाड़न।\nराष्ट्रप्रेम कवि सोच कऽ कसौटी होला। ओही पर ओकर चिन्तन परखल जाला। जवना कवि कऽ कविता में राष्ट्रप्रेम परिलक्षित ना होला ऊ कवि कहाए कऽ लायक नइखे। जवन गीतकार दू-चार छन्द राष्ट्र के समर्पित नइखे कइले ऊ गीतकार का बा। राष्ट्रप्रेम कऽ कसौटी पर खरा उतरे बदे पहिलकी शर्त ई बा कि कवि कऽ कविता में अतीत कऽ प्रति प्रेम आ भविष्य कऽ प्रति चिन्ता लउके-\n‘‘कहाँ झूला झूले गाइ कजरी सवनवाँ,\nबिरहा कऽ तान छेड़े कहवाँ किसनवाँ,\nसूर, मीरा, तुलसी अइसन कहाँ गीतकार बा।\nकतहूँ ना लउके जइसन देसवा हमार बा।।’’\n(फूल महुआ के-देसवा हमार बा, पृ0-80)\nएह गीत में अतीत कऽ प्रति अगाध प्रेम मुक्त जी कऽ राष्ट्रप्रेमी होखे कऽ परिचय देत बा। अब भविष्य कऽ प्रति गीतकार कऽ मरम के छूवे वाली विकलता भरल चिन्ता देखल जाव-\n‘‘बहत बिया नइया नादान बा खेवइया,\nना जानीं लागी कवना ओर,\nए धरतिया पर कतहूँ ना लउके अँजोर।’’\n(फूल महुआ के-कतहूँ ना लउके अँजोर, पृ0-99)\n‘‘उठऽताटे ऊँचका तुफनवाँ\nबचाके चलू भइया रे मलहवा!\nफन फइलवले बा रतिया कऽ नगवा,\nदेखऽता तमाशा दूर ठाढ़ होके जगवा,\nटूटि-टूटि गिरऽता अररवा।\nबहरो आ भितरो से उठे हिलकोरवा,\nकहाँ गइल भोर कहाँ दुबुकल अँजोरवा,\nकसि के सम्हारू पतवरवा।’’\n(फूल महुआ के-भइया रे मलहवा, पृ0-89)\nएहिजा खतरा एकतरफा नइखे, बल्कि बहरी आ भीतरी दुनों बा। एह स्थिति-परिस्थिति में अगर पतवार के सही सम्हार आ नाव के सही दिशा ना दियाई तऽ निश्चित रूप से राष्ट्र रूपी ई नाइ डूबि जाई। टी0एस0 इलियट कऽ ‘वेस्टलैण्ड’, मुक्तिबोध कऽ ‘अंधेरे में’, धूमिल कऽ ‘पटकथा’ कऽ साथे अगर मुक्त जी कऽ एह चारो कविता-संग्रह के पढ़ल जाव तऽ ई देखे के मिली कि एह कवितन में जवन मूल चिन्ता उभर के सामने आइल बा ऊ बा ध्वंस, बिखराव, टुटला आ छुटला कऽ मर्मान्तक पीड़ा। लेकिन जहाँ टी0एस0 इलियट कऽ पीड़ा युद्ध-जनित बा ओहिजे मुक्तिबोध, धूमिल आ मुक्त कऽ पीड़ा देशी-विदेशी शोषण बा।\n‘‘अब तक क्या किया/जीवन क्या जिया/बताओ तो किस-किस के लिए\nतुम दौड़ गए/करुणा के दृश्यों से हाय/मुँह मोड़ गए/बन गए पत्थर/\nबहुत-बहुत ज्यादा लिया/दिया बहुत-बहुत कम/मर गया देश,अरे,\nजीवित रह गए तुम।‘‘\nमुक्तिबोध (अंधेरे में)\n‘‘गोदाम अनाज से भरे पड़े थे और लोग/भूखों मर रहे थे/मैंने महसूस किया\nकि मैं वक्त के/एक शर्मनाक दौर से गुजर रहा हूँ/अब ऐसा वक्त आ गया है\nजब कोई/किसी का झुलसा हुआ चेहरा नहीं देखता है/अब न तो कोई किसी का\nखाली पेट देखता है/न थरथराती हुई टाँगें/और न ढला हुआ ‘सूर्यहीन कन्धा’\nदेखता है/हर आदमी, सिर्फ, अपना धन्धा देखता है।’’\n‘‘कहाँ जाईं राम, कवनि-कवनि गली भटकीं।\nरतिया कऽ दिनवाँ से बढ़ि के चलति बा,\nछोटकी के बड़की मछरिया लिलति बा,\nगिरगिटवा मारत बा तितलिन के मटकी।’’\n(रतिया के भोर- कवनि-कवनि गली भटकीं, पृ0-46)\nएह कविता में जवन गिरगिट बा ऊ जब प्रतीक से बाहर निकलत बा तऽ देखल जाव कवना रूप में लउकत बा -\n‘‘छुआछूत जाति-पाति भेद-भाव बो के,\nमंत्री जी मुसुकालन एक ओर हो के,\nचभिहन मलाई जब आग अउर चटकी,\nकहाँ जाईं राम, कवनि-कवनि गली भटकीं।"\nएह तीनों कवितन में रचना समय कऽ अन्तर बा लेकिन पीड़ा में समानता बा। आज तक देश कऽ हालत में कवनो खास सुधार नइखे भइल। मुक्त जी कऽ एह तमाम गीतन के देखला पर एगो बात साफ नजर आवत बा कि उनका में कबीर नियर विद्रोह कऽ बेचैनी आ तुलसी नियर गहिर सृजनात्मक चिन्ता विद्यमान बा, जवन उनका के भोजपुरी कऽ समकालीन कवियन से अलगा पुरहर पोढ़ स्थिति में खड़ा करत बिया।\nएगो सजग कवि कऽ नजर एतनी पैनी होखे के चाही कि ऊ समाज कऽ कुरीतियन के खोज-खोज के खतम करे। मुक्त जी कऽ पैनी दृष्टि सुरसा कऽ समान मुँह फइलवले दहेज के भला कइसे बकस देई। मुक्त जी कऽ ‘परबतिया’ दहेज रूपी सुरसा कऽ ग्रास बनिके रो-रो के आपन ब्यथा-कथा सुनावत बिया -\n‘‘जवन कुछ रहे बाबा बेंच-ऊँचि देहलन।\nघरओ-दुअरओ के गिरवी धऽ दिहलन।\nतबो नाहीं पसिजल न आइल बरियतिया।\nसुनावे लागल ना आपन बीतल परबतिया।।’’\n(फूल महुआ के- परबतिया- पृ0-87)\nदहेज आज मुँह फाड़ि के समाज में खड़े नइखे बल्कि ऊ झपटि-झपटि के बेकसूरन के निगलत बा। एकरा बिरुद्ध में नवयुवक वर्ग जब तक सचेत होके युद्ध ना करी तब तक ई ना मरी। मुक्त जी एह कुरीति के सबके मिलि के मिटावे बदे ललकारत बाड़न -\n‘‘अजगर दहेजवा के मारि के मिटावऽजा,\nअपना लइकियन के भइया बचावऽजा,\nमिलि के मिटावऽजा समाज कऽ कुरितिया,\nकवि मुक्त में साधारण शब्दन कऽ सुगठन से असाधारण अर्थ-व्यंजना करेकऽ क्षमता बा। सही अर्थ में कहल जाव तऽ कविता कम से कम शब्दन में कइल जीवन कऽ सटीक समीक्षा हियऽ। आज स्वस्थ मनबोध कऽ साथे अपना समय-समाज कऽ सम्यक् समीक्षा करेकऽ क्षमता कवनो भोजपुरी कवि कऽ कविता में लउकत बा तऽ ऊ मुक्त जी कऽ कविता में। उनका वैचारिकी कऽ मूल आधार उनकर प्रबल जनपक्षधरता बा। जवन उनका गीतन के जीवन्तता प्रदान करत बा। एगो अउरी बात- मुक्त जी कऽ गीतन के पढ़त समय एगो नया आस्वाद, एगो नया रसायन मिली। उनका कवि में पुरान विषय-वस्तु के नया ढंग से सहज भाषा में सामान्य प्रतीक आ बिम्ब कऽ सहारे परोसे कऽ क्षमता बा।\n‘‘नीचे माथ ऊपर लोगवन के पाँव हो गइल।\nका बताइंर् अब कइसन आपन गाँव हो गइल।।’’\n(रतिया के भोर)\n‘‘ हारि गइल हंस सहजे जीति गइल कउवा।\nभुलाई नाहीं जिनगी भर गाँव के चुनउवा।।’’\nकविता के एगो पूर्ण कविता बने खातिर ई जरूरी बा कि ‘कवन बात लिखल जाव’ आ ‘बात के कइसे लिखल जाव’ अर्थात् रचना में कथ्य आ शिल्प कऽ संतुलन बरतल जरूरी बा। हिन्दी में द्विवेदी युग (जागरण सुधार काल) कथ्य-इतिवृत्ति प्रधान काल रहे तऽ प्रयोगवाद शिल्प प्रधान हो गइल। पहिला युग कऽ विरोध में ‘छायावाद’ आइल तऽ दुसरा कऽ विरोध में ‘नई कविता युग’। भोजपुरी कविता खातिर आज ई जरूरी बा कि ऊ एह दूनों अतिवादिता के छोड़के बीच कऽ रास्ता अपनावे। भोजपुरी कऽ 70 प्रतिशत कविता ‘‘डेल सो बनाय लाय मेलत सभा के बीच लोगन कवित्त कीनो खेल करि जानो है।’’(ठाकुर) वाली स्थिति में बाड़ी सऽ। ई स्थिति भोजपुरी खातिर सुखद नइखे। भोजपुरी कविता के एह मानक पर खरा उतरे के होई कि-‘‘पंडित और प्रवीनन को जोइ चित्त हरे सो कवित्त कहावे।’’ (ठाकुर) चाहे ‘‘दास कवित्तन की चर्चा बुधिवन्तन को सुख दे सब ठाईं।’’ (भिखारी दास)। एगो अल्हड़ गँवार कऽ कविता सुनला-पढ़ला आ पंडित-प्रवीन-बुधिवन्त कऽ कविता सुनला-पढ़ला में अन्तर होला। कविता कऽ जवना मर्म तक बुधिवन्त पहुँची ओहिजा गँवार ना पहुँची। भोजपुरी कवि लोग के एह बिन्दु पर स्वस्थ विचारणा कऽ जरूरत बा कि उनकर कविता न तुलसीदास कऽ ‘हनुमानचालीसा’ बने न मुक्तिबोध कऽ ‘ब्रह्म राक्षस’। हिन्दी प्रयोगवादी कवि अजित कुमार कऽ ई नाबालिक जिद-‘‘चाँद को चन्दन सदृश हम क्यों लिखें/मुख हमें कमलों सरीखा क्यों दिखे/ हम लिखेंगे/चाँद उस रुपये के समान है/जिसमें चमक है पर खनक गायब/मुँह घर अजायब/जिसमें बेतुका, अनजान, मुर्दा और जिन्दा भाव रहते हैं।’’ आ अज्ञेय कऽ ई खोखला एलान-‘‘और ये उपमान मैले हो गए हैं/देवता इन प्रतीकों के कर गये हैं कूच/बासन अधिक घिसने से मुलम्मा छूट जाता है।’’ हिन्दी कविता के दुर्गति कऽ गर्त में ढकेल दिहलस। भोजपुरी कविता एह दुर्गति से बचल बिया। पूरा भारतवर्ष कऽ हर भाषा कऽ कवितन के देखल जाव तऽ सबसे अधिक छान्दसता (छन्द में कविता रचे कऽ प्रवृत्ति) भोजपुरी में बचल बा। कविता कऽ छान्दस प्रवृत्ति कविता के लमहर उमिर देले। मुक्त जी कऽ एह चारो काव्य-संग्रह में एक्को अतुकान्त-मुक्तछन्द प्रवृत्ति कऽ कविता नइखे। मुक्त जी कऽ छान्दसता के अउर गहराई से समझल जाई तऽ बात ई सोझा आई कि जब मस्तिष्क विचार-शून्य स्थिति में आवेला तऽ छन्द कऽ छान्दसता महत्त्वहीन हो जाले। एह स्थिति में मस्तिष्क कऽ लघुत्व बोध समाप्त हो जाला आ कवि अइसन विराटता में निमज्जित हो उठेला जवन एगो नया एहसास जगा देला; भाव तरल अमृत बनिके लयात्मक भाषा कऽ माध्यम से गीत कऽ रूप ले लेला। इहे गीत मुक्त जी कऽ अभिव्यक्ति कऽ मूल विधा हऽ। इहे ना भोलानाथ गहमरी कऽ ‘अँजुरी भर मोती’, ‘बयार पुरवइया’ आ ‘लोकरागिनी’ कऽ बाद लोकरस-राग कऽ संरक्षा कऽ विराट- वन्दनीय प्रयास कवनो गीतकार कऽ गीतन में मिलत बा तऽ ऊ मुक्त जी कऽ गीतन में। उनका चारो भोजपुरी काव्य-कृतियन में कजरी, चइता, सोहर, पिंड़िया, होरी, फगुआ, धोबियऊ, गांड़ऊ, बियाह, पुरबी, पचरा आदि कऽ साथे शास्त्रीय लय-छन्द जइसे कवित्त, सवइया, दोहा आदि कऽ सहज-सुन्दर प्रयोग देखे के मिलत बा।\nएह तमाम वर्णन में एगो बात ध्यान देबे जोग बा, ऊ बा मुक्त जी कऽ गहिर काव्यात्मक निर्लेप दृष्टि। युगधर्म कऽ त्रासद वर्णन में गहिरा उतरे में एही से ऊ सफल भइल बाड़न। काहें कि ऊ कवनो राजनीतिक, सामाजिक, सांस्कृतिक, धार्मिक आ व्याकरणिक जकड़न में बँधल नइखन। ऊ शुद्ध मानवीय दृष्टि हर स्थिति-परिस्थिति में बनवले रहत बाड़न। मुक्त जी खाली बाहरी संसारे कऽ प्रति सचेत नइखन बल्कि व्यक्ति कऽ अंतरंग जीवन में बखूबी पइठल बाड़न। मस्तिष्क कऽ खौफनाकियत, हृदय कऽ जटिलता आ सड़ियल प्रेम, एह सबसे मुक्त जी हर जगह मुक्त रहे बदे क्रियाशील बाड़न। इनकर प्रेम सहज घरेलू प्रेम बा। इनकर विचार कहीं से आयातित नइखे। मुक्त जी बन्द कमरा कऽ व्यक्ति नइखन। एही से उनका में विचार-निजता कऽ पहिचान बनल रहत बा। निश्चित रूप से इनकर गीत आवे वाला समय खातिर ठोस भूमिका बा; जेकरा आधार पर समग्र स्वस्थ भोजपुरी कविता-गीतन के उगे-बढ़े आ फूले-फरे कऽ अवसर मिली। मुक्त जी कऽ ‘मुक्तता’ एकर मनोभूमि होई।\nनाम: डॉ. अक्षय कुमार पाण्डेय\nपता: रेवतीपुर (रंजीत मुहल्ला)\nमो. नं. - 09450720229


‘हंटरवाली’ पाखी घुड़सवारी करत नजर अइहें – Anjoria\nसिनेमा भोजपुरी के चर्चित, हॉट आ बिंदास अभिनेत्री पाखी हेगड़े निर्माता मुन्ना रिज़वी के रिगल थियेटर के बैनर तले बनत ‘हंटरवाली’ में शीर्षक भूमिका करत बाड़ी. दिन में सीधी सादी लड़की आ रात का अन्हरिया में हंटरवाली बन जात बाड़ी पाखी हेगडे आ अपना दुश्मनन के खात्मा कर देत बाड़ी.\nएह फिल्म के शूटिंग पूरा हो गइल बा आ नवम्बर के आखिर में एकरा के रिलीज कर दिहल जाई. निर्माता मुन्ना रिज़वी के कहना बा कि जइसे अमिताभ बच्चन शहंशाह बनके अपना दुश्मनन के सफाया कइले रहलें वइसहीं पाखी हेगड़े रात के अंन्हार में ‘हंटरवाली’ बनके करत बाड़ी.\nबतावल जात बा कि एह फिलिम में घुड़सवारी करे से पहिले पाखी हेगड़े एक महीना ले एकर ट्रेनिंग लिहली.


बनचरी (दुसरकी कड़ी) – Anjoria\nबनचरी (दुसरकी कड़ी)\nदिसम्बर 24, 2014 अशोक द्विवेदी, उपन्यास, धारावाहिक, बनचरी, भोजपुरी\nभयावह आ भकसावन लागे वाला ऊ बन सँचहूँ रहस्यमय लागत रहे. जब-तब उहाँ ठहरल अथाह सन्नााटा अनचीन्ह अदृश्य जीव जन्तु भा पक्षियन का फड़फड़ाहट से टूट जात रहे. थोरिके देर पहिले फेड़ का एगो लटकल डाढ़ि से लपटाइल लटकल सरप के फूत्कार प’ आगा चलत युवक चिहुँकि उठल रहे आ पाछा चलत सब केहू सावधान मुद्रा में आ गइल रहे. अपना चोख, नोकीला डंडा से साँप का मूड़ी का नीचे खोदत दुसरका भाई बोलल, ‘ई अब समझ जाई कि हमनियो का सजगे बानी जा!’ सँचहूँ सरप डाढ़ि का दोसरा बगल मूड़ी घुसावत आपन जान बँचावे लागल रहे.\n– ‘मझिला भइया! एह छोट-मोट जीव जंतुअन से त खतरा बटले बा, बाकिर कवनो हिंसक शेर, बाघ भा राच्छस आ जाई त का होई?’ धनुषधारी युवक चुटकी लेत पुछलस.\n– ‘ओके हम देखि लेइब!’ आपन पुष्ट कंधा उचकावत मझिला भाई हँस के बोलल.\nछन भर खातिर सभका ओठे हँसी उतराइ गइल. निर्जन एकरसता के चुप्पी टुटते हराँसल-थाकल भारी मन कुछ हलुक हो गइल. दरसल एह गझिन सँड़सल बिचित्र बन में कवनो चीन्हल-जानल साफ राह त रहे ना. कबो कुछ दूर तक सुगम साफ डहर लउके त कबो राह रोकत एक दुसरा में गँसल डाढ़ि वाला पातर फेंड़न के कतार. कबो-कबो त अइसन कँटीली झाड़ी मिल जाव कि हाथ-गोड़ छिला जाव. ई त हर परिस्थिति से दू दू हाथ करे क धीरज आ सामरथ वाला ओ भाइयन क एकता आ प्रेम रहे कि ऊ लोग अतना दूर ले सुरक्षित चलि आइल रहे.\nअँजोर के लगातार कमी से ओ’ लोगन के अंदाजा हो गइल कि दिन ढल रहल बा आ साँझ होखे वाली बा. माता के बाँह धइले चले वाला युवक चलत-चलत अचानक बिचलित भइल, ‘अब माई के बहुत थकान हो गइल बा, बड़का भइया! कहीं साफ आ सुरक्षित ठवर देखि के हमनी के ठहर जाए के चाहीं! अइसहूँ रात होखे का पहिले बेवस्था क लिहल जरूरी बा.’\nसब रुकि गइल आ माता के घेरि के खड़ा हो गइल.\n– ‘का भइल माता, हम आपके पीठ पर उठा लेत बानी!’\n– ‘ना बेटा, तहार छोट भाई बहुत समझदार हऽ. साँझ हो जाई त रुके के व्यवस्था कइल ढेर कठिन हो जाई, आ एह दुर्गम-डेरावन बन में…..!’ माता सबकर अकुलाहट कम करत सुझाव दिहली.\n– ‘हँ भीम! अब कवनो साफ-सुरक्षित जगह खोज लऽ जा, जहाँ रात बितावल जा सके. जहाँ कवनो हिंसक जानवर आसानी से हमहन पर आक्रमण ना क सके. तोहन लोग के रात भर जरावे खातिर लकड़ियो बटोरे के परी.’\nबलिष्ठ आ देंहगर भाई के नाँव धरत जेठ भाई संबोधित कइलन त अबले शान्त माता तुरन्ते टोकि दिहली- ‘बेटा, हम नइखीं चाहत कि केहु क नाँव धइके बोलावल जाव! आपन गोपनीयता बनवले रहला खातिर आपुस में बतियावे खातिर खाली भाई भा अनुज कहि के बोलावऽ जा.’\n– ‘जी माता! आगा से हमहन का एकर ध्यान राखल जाई कि हमहन क पहिचान प्रगट ना होखे बाकिर अकेल, एकान्त में इनके हम इनका नाँव से त पुकार सकीले न माता?’ जेठ भाई पुछिये दिहलन.\n– ‘ठीक बा, बाकिर आपन पहिचान छुपावले हमन क पहिल उद्देश्य बा!’ माता स्पष्ट कइली\n– ‘तोहन लोग माता का लगे रुकऽ जा. हम आगा सब तरफ खूब नीक से देखि के आवत बानी कि कहाँ ठहरे के स्थान बनावल ठीक होई.’ भीम अपना खास निश्चिन्त भाव के दरसावत चल दिहलन.\n– ‘रुकऽ भइया, हमहूँ सँगे चलत बानी!’ धनुषधारी युवक उठि के उनका पाछा चल दिहलस.\n– ‘हमहूँ चलब, त लकड़ी वगैरह एकट्ठा करे में सहजोग करब!’ दोसर अनुज बोलल.\n– ‘ठीक बा, हमहन दू अदिमी माता का देखभाल खातिर बानी जा, बाकिर ज्यादा लम्मा मत जइहऽ जा…’ जेठ भाई सहेजत, अनुमति दिहलन.\nकुछ आगा गइला पर तीन गो झँगाठ मझुराइल फेंड़न का वजह से राह एकदम अवरूध बुझाइल. उनहन का बीच क दूरी बहुत कम रहे आ उनहन का दूनो ओर कँटइला झाड़ रहे. धनुष वाला भाई फेंड़न का फाँफर में दूर ले ध्यान दिहलस आ भीम के देखावत बोलल, ‘मझिला भइया हऊ, जहाँ चार पाँच गो पाथर शिला ढिमिलाइल बा ओकरा आसपास के जगह साफ बा आ उहाँ क जमीनियो उँचाह लउकत बा… बाकि उहाँ पहुँचल असुबिधाजनक बा.’ भीम अपना भाई के हटाइ के बीच वाला फेंड़ के तजबीजत ओके उखारे खातिर अँकवारी बान्ह लिहलन. अपना असीम बल का बूते ऊ फेंड़ के हिला-हिला के उखार दिहलन, फेर ओके एकोर फेंकत कहलन, ‘तहन लोग इहाँ के माटी बरोबर करऽ. हम आगा चल के जगह ठीक करत बानी.’ ऊ फानत ओह जगह पर पहुँचलन जहाँ चार पांच गो पाथर-शिला एहर-ओहर जमल रहे. ऊ चारू ओर तकलन, फेरू एगो घन फेंड़ का पास भारी-भारी शिला ढकेलत डगरावत अइसे धरे लगलन जइसे ऊ फेंड़ के दू ओर से घेरत होखसु. दूनों अनुज एगो डाढ़ि के झलाँसी से झार-बहार के चारू ओर साफ सुथरा आराम करे जोग जगह बना दिहलन सऽ.\nसबसे छोट भाई लकड़ी बीनि-बीनि के एगो ऊँचाह जगह पर सरिहावे लागल. धनुषधारी भाई हरियर झलांसी वाला पतई बिछावत सूते लायक बिछौना बना चुकल रहे. फेर भीम कहीं से पाथर के दू गो छोट टुकड़ा आ अँकवार में सूखल लकड़ी बटोरले लवटलन त अपना छोट भाइयन के एकाग्रता आ लगन देखि उनका ओठन पर एगो उदास हँसी क लकीर खिंचा गइल. अपना सुन्दर, सुकुवार दुलरुवा अनुजन के ई दुख भरल दसा देखि, उनका तन में एक छिन खातिर छोभ उठल; ‘बस करऽ, अब रहे दऽ! बलुक जाइ के सबके बोलाइ लियावऽ जा! इहाँ हम कूल्हि इंतजाम क लेबि.’ भीम सूखल लकड़ी क मोट डाढ़ि एक जगह गोलियावत कहलन.\nसबका सँगे जब माई उहाँ लवटली त साफ सुथरा चौरस जगह आ सूते-बइठे के अचम्भित करे वाला इन्तजाम देखि के बहुत खुस भइली. पतई का बिछावन पर बइठि के उनका मन के बहुत सलतंत भेंटाइल बाकि कवनो सोच में, उनकर मन पुरान दिनन का इयाद में भटक गइल. सोचे लगली, ‘अपना स्रम से बनावल व्यवस्था, जवना में सन्मति, एकता, त्याग आ प्रेम होखे ऊहें न घर सुख बा. कवनो राजसी ठाट-बाट के नोकर दाई खानसामा वाली सुखद व्यवस्था में रहत खाली-दिमाग वाला लोगन में, सुख-सुविधा आ शक्ति के लोलुपता का साथ इरिखा, डाह आ बैर बढ़ जाला, इहे न हमनियों का साथ घटित भइल.’ उनका चेहरा प दुख आ पीड़ा के कइ कइ गो भाव उठल आ बिला गइल.\n– ‘का बात हऽ माई, तूँ काहें अतना चिन्तित बाड़ू?’ जेठ भाई महतारी क चिन्तित चेहरा के उतार चढ़ाव पढ़त विचलित भाव में पुछलन.\n– ‘कुछु ना हो, कुछ पुरान इयाद आ-गइल हा…’\n– ‘ना, ना, माई हमहन का भोजन-पानी खातिर सोचत बाड़ी!’ छोट भाई दुलराइल बोलल\n– ‘हँ नू माई? सँचहूँ इहे बात हऽ? धनुषधारी भाई महतारी कऽ चेहरा पढ़े क कोसिस करत पुछलस’\n– ‘अरे एमे कवन चिन्ता? हम एगो फलदार फेंड़ पहिलहीं से देखि लेले बानी. अबे लेले आवत बानी!’ भीम हँसत खड़ा हो गइलन\n– ‘तोहन लोग माई का लगे बइठऽ जा; हमनी का फल आ जल दूनों के बेवस्था कर के तुरंते लवटत बानी जा!’ धनुषधारी भाई भीम का सँगे जात खा बाकी लोगन के सावधान कइलस, ‘इहवाँ तनिक चौकन्नाा रहे के जरूरत बा… ए जंगल में बहुत कुछ विचित्रा अनुभव हो रहल बा!’\nभीम अपना भाई का सँग कुछ देर बाद लवटलन त अन्हार हो चलल रहे. अँगौछा में बान्हल फल रखला का बाद भीम सूखल लकड़ी का ढेर का लगे बइठ के आग जरावे खातिर पाथर क दूनो टुकड़ा आपुस में लड़ावे लगलन. पाथर से चिनगारी निकले त सूखल पतई में लगावस. थोरिके देर का कोसिस का बाद आग जर गइल. पातर-पातर सूखल लकड़ी जब ठीक से जरे लागल त ओकरा चारू ओर मोट-मोट लकड़ी सरिया दिहल गइल. भीतर से निकलत आग के तेज लपट से एगो मद्धिम अँजोर फइले लागल.\nआग का चारू ओर बइठल अपना लइकन के पारा-पारी छोह से देखत महतारी सबका हाथे फल देबे लगली, फेर बाँचल कुल फल क ढेरी भीम का ओर सरकावत कहली, ‘हम एही में से खा लेबि.’ हँ हँ ई काहे नइखू कहत कि ‘भइया भीम तोहरे बहाने कूल्हि फल खइहें.’ मुँहलगा छोट भाई हँसि के कहलस त सभ ठठाइ के हँस दिहल.\n– ‘आखिर सगरी भोजन क इन्तजाम करे वाला भीमे न बाड़न…’ महतारियो विनोद कइली.\nफेरू हँसत-बतियावत, खात-पियत घंटा भर बीत गइल. फेंड़ का नीचे महतारी के सुतला का बाद, सभे अपना जगहे पर भउँवात रहे. भीम एने ओने टहरत जब पाछा तकलन त लगभग सबका नीन लाग चुकल रहे. नीन त उनहूँ का आवत रहे, बाकिर अब सबका सूति गइला पर, सूते क इच्छा तेयाग दिहलन. आखिर एह बन में, ए लोगन के अगोरहूँ वाला केहू चाही नऽ? ऊ एक बेर सबका ओर पारा-पारी नजर दउरवलन, बड़का भइया! त्याग आ तप क मूर्ति बायाँ अलंगे ओठँगल बेसुध परल रहलन. हमेशा परछाहीं लेखा, दुख सुख संघर्ष का बेरा संगे लागल रहे वाला पुरुष शिरोमणि धनुषधारी भाई के मुख मलिन रहे. दूनों छोट दुलरुआ भाई जवन अपूर्व रूप आ तेज क स्वामी रहलन, जवनन का वजह से उनुका आत्मा के निरन्तर आनन्द क अनुभूति होत रहे, आजु समय का मार से, साधारन छुद्र मनुष्य लेखा महतारी का दूनो ओर लरुवाइल परल रहलन सऽ. ममता आ छोह के छछात देबी महतारी कवना भरोसे एह निर्जन में अतना निश्चिन्त नीन में बाड़ी… हमरे भरोसे नऽ. ना-ना, हम ना सूतब. ऊ उठि के थोड़िकी दूर पर एगो छोट पातर फेंड़ का सहारे ओठँगि के बइठि गइलन. आग हवा से अउरु लहक उठल रहे.\nधारावाहिक, भोजपुरी, उपन्यास, बनचरी, अशोक द्विवेदी,


बिहार वो प्रदेसन में से ह जहां पिछड़ा वर्ग के सबसे ज्यादा नेता लोग भइल बा.\nदक्खिन भारत के बाद बिहार में ही पिछड़ा वर्ग से सबसे ज्यादा नेता निकल ह लोग. इहां बहुत लंबा समय से जातिगत भागीदारी के बात चल रहल ह. ये बार के चुनाव में आरक्षण के नारा के का स्थिति बा.\nबिहार में चुनाव क बयार बा. चुनाव क बयार बहे अउर जात पात क बात न होखे अइसन संभवे ना बा. जात पात के चलते आरक्षण क सबसे बड़का असर बिहारे के राजनीति पे दिखाई देला. इहां देस के आजाद होला के बाद से पिछड़न खातिर सरकारी नौकरियन अउर शिक्षण संस्थानन में आरक्षण क प्राबधान करे क मांग उठ गइल रहे. एके उठावे वाला समाजवादियन क विचार रहे कि देस के दबल कुचलल पिछड़ा वरग के आगा बढ़वले बिना एकर चौतरफा विकास संभव ना हव. कुछ अइसने विचार देस आजाद भइला के बाद दिल्ली क कुरसी पे बइठे वाला पहिला परधानमंतरी जवाहरलाल नेहरू अउर उनकर पार्टी कांग्रेसो क रहे. एकरे चलते दिल्ली क सरकार दलित अउर आदिवासियन खातिर सरकारी नौकरी अउर शिक्षण संस्थानन में 22.5 फीसदी आरक्षण क प्राबधान त कइबै कइलस, इ दबल कुचलल वरग खातिर में संसद अउर परदेस के बिधानसभा क सीटन के भी 22.5 फीसदी आरक्षित कर देहलस.\nभोजपुरी में ये भी पढ़ें : भोजपुरी में पढ़ें : बिहार में का बा क जवाब ‘बहार’ काहे ना बा\nआरक्षण पर ई प्राबधान से भी समाजवादी लोगन के संतोस न भइल. उ लोग देस के समूचा पिछड़ा वरग खातिर आरक्षण चाहत रहले. ऐ के लेकर उनकर आन्दोलन चलते रहल. समाजवादी नेता राममनोहर लोहिया क नेताइ में समूचा उत्तर भारत से लगा के पूरब पछिम तक समाजवादी लोग समाज में बराबरी क बात उठावे लगल. दक्खिन में बिसेस कर तब के मद्रास इलाका में द्रविड़ आंदोलन अलगे जोर पकड़ले रहल. समाजवादियन क नारा रहे. संसोपा ने बांधी गांठ. पिछड़ा पावे सौ में साठ . माने कि देस में पिछड़ा वरग साठ फीसदी ह त उनकर बिकास खातिर हर भाग बिभाग में उनकर हिस्सेदारी भी साठे फीसदी होवे के चाहि, तबहिए जाके बरिसों से सतावल दुत्कारल गइल इ वरग के लोग आगा बढ़ पाई. देस आजाद होइला के दसो बरिस बादो अपवाद के छोड़ देहल जाओ त हर परदेस के पिछड़न क हालत में कौउनो बिसेस सुधार न भइल त सौ में साठ वाला समाजवदियन क नारा अउर जोर मारे लगल.\nबिहार में इ नारा त एतना जोर मरलस कि एकरे चलते जगजीवन बाबू, श्रीकिसुन बाबू अउर अनुग्रह बाबू जइसन कांग्रेसी नेता के रहते पिछड़ा समाज से कर्पूरी ठाकुर, भोला पासवान शास्त्री, दरोगा राय अउर रामसुंदर दास जइसन कई नेता लोग भी बिहार क राजनीत में आपन परभाव देखावे लगलें.\n70 के दसक में पिछड़ा समाज से आवे वाला नेतन क गिनती अउर बढ़े लगल जउन सब आगा चल के बिहार में त नाम कमैबे कइलस देस भर में उनका नाम पे चरचा होवे लागल. 74 में लोकनायक जयप्रकाश नारायण क संपूर्ण क्रांति क आंदोलन में बढ़ि चढ़ि के हिस्सा लेवे के चलते रामविलास पासवान, लालू परसाद, अउर नीतिस कुमार जैइसन छात्र नेतन क बिहार भर में चरचा होवे लागल. उ आंदोलन में अगड़ों जाति क नेता लोगन क भी हिस्सेदारी कम ना रहे लेकिन पिछड़ा वरग के नेता लोग ही आगा चलि के बिहार क गद्दी पर बइठल बा बिहार की ओर से दिल्ली क सत्ता में हिस्सेदारी कइलस.\nआखिर दक्खिन के बाद बिहारे से पिछड़ा समाज के एतना नेतन के निकले क का कारण हो सकत हौ. एकर सबिसे आसान बिसलेण सायद इहे होई कि बिहार में अगड़ा पिछड़ा क बीच क खाई का चौड़ाई ढेरे जादा रहल होई. एपर 60 के दसक में समाज में बराबरी के लेके समाजवादी आंदोलन अउर 90 में मंडल आयोग क सुपारिस लागू कइले क विरोध होवे के चलते ही बिहार क राजनीत पिछड़ा समाज के नेतन क मुट्ठी में चल गइल ह. इहे कारण ह कि 77 में जनता पार्टी क सरकार बनले पर बिहार क गद्दी कर्पूरी ठाकुर के हाथे लगल. जबकि 74 के आंदोलन अउर 77 के चुनाव में जाति बिरादरी कौउनों चुनावी मुदद् न रहे. मुद्दा रहे बिहार समेत देस भर में फैइलल भ्रष्टाचार अउर ओपर परदा डाले खातिर आपातकाल लगावल. तबहू विधायक दल क नेता बनले कर्पूरी ठाकुर उहो अगड़ा समाज से आवे वाला सत्येंदर नारायाण सिन्हा के हरा के. 90 में त मंडल आयोग के लागू होवे के पहिले ही बिहार क गद्दी खातिर दलित समाज क रामसुंदर दास अउर पिछड़ा वरग क नेता लालू परसाद के बीच लड़ाई रहे. चंद्रशेखर खेमा से रघुनाथ झा के खड़ा होवे के चलते विधायक दल क नेता अउर एकरा चलते मुख्यमंत्री लालू परसाद बनले.\nमंडल के जादू\nउहे साल परधानमंत्री बिसनाथ परताप के मंडल आयोग क सुपारिस लागू करे के चलते त राजनीत क हवा पूरिये तरह बदल गइल. पहिले मंडल बनाम कमंडल भइल फेरो सत्ता में जादा हिस्सेदारी पावे क चाह में मंडल बनाम मंडल भइल . जेकरा चलते लालू राबड़ी के बाद बिहार क गद्दी खातिर नीतिसे कुमार क नाम सबसे ज्यादा पसंद कइल गइल. 2005 में गद्दी सम्हरते नीतिस कुमार आरक्षण क राजनीत के एगो दोसरा ओर ले गइलं. अगड़ा पिछड़ा क राजनीत त उ मुसलिम समाज में भी ढूका देहलें. उनकर सरकार में पसमंदा माने कि मुसलिम समाज क पिछड़ा वरग के आरक्षण क लाभ दिवाए क प्राबधान कइल गइल. एकरा पहिले पूरा मुसलिम समाज के ही पिछड़ा कहल जाओ लेकिन धर्म क आधार पर आरक्षण क प्राबधान ना होवे के चलते एकर लाभ मुसलिम समाज क ना मिले. कहे मतलब बिहार क आरक्षण क राजनीत मुसलिम समाज के भी अगड़ा पिछड़ा में बांट देहलस.\nनीतीस के दांव\nएकरा अलावा नीतिस पिछड़न अउर दलितन में भी विभाजन करा देहलें. पिछड़ा में अति पिछड़ा अउर दलित में महा दलित के वरग बना के इ समाज के जादा दबल कुचलल वरग के लोगन के आरक्षण क लाभ दिआवे की राजनीत में नीतिस कुमार सफलो भइलें. वइसे अति पिछड़ा समाज के सबसे पहिले लाभ दिवाए क परयास कर्पूरी ठाकुर क रहल जे 1978 में मुंगेरी लाल आयोग क सुपारिस लागू कइले जेमे पिछड़ा वरग के 20, महिला के तीन अउर अगड़ा समाज क गरीब लोगन खातिर तीन फीसदी क आरक्षण क प्राबधन रहे. एकरा अलावा पिछड़न के 20 में से अति पिछड़ा वरग खातिर 12 फीसदी क आरक्षण रहे. वइसे एकरा चलते अगड़ा समाज उनसे नाराजो हो गइल अउर उनकरा के बिहार के गद्दी से हटा देहल गइल. लेकिन उनके हटावे क खुरपेंच करे वाला नेतन के दलित समाज क नेता रामसुंदर दास के ही मुख्यमंत्री बनावे के पड़ल.\nकबके बीज कब कटाइल फसल\nबाद में सर्वोच्च न्यायालय से अगड़ा समाज के गरीबन खातिर आरक्षण के प्राबधाने खारिज हो गइल जेकरा चलते कर्पूरी सरकार क इ फैसला भी ठंडा घर में डाल देहल गइल. लेकिन बिहार क राजनीति में कर्पूरी ठाकुर आरक्षण क जौन बीया बो गइल रहलें ओकर फसल पिछड़ा वरग क नेता लोग 1990 के बादे से आजो काटत ह अउर आगेहू काटे क आसा बा. तबे त 74 के आंदोलन में छात्र नेता के तौर पर नाम कमाए वाला समाजवादी नेता शिवानंद तिवारी कहे लं कि बिहार क राजनीत में उनकर जोगदान केहू से कम नाही ह लेकिन उनकर सबसे उपर वाला कुरसी पर बइठल संभब ना हौ काहे से कि बिहार क राजनीत में पिछड़ा वरग क हनक अब सायदे कब्बो खतम होई.


करप्शन के हाल्ला काहे | Anjoria's Weblog\nकरप्शन के हाल्ला काहे\nआज करप्शन के नांव पर बड़ा हल्ला बा. ई हल्ला उहे लोग हो-हल्ला मचा रहल बा, जेकरा करप्ट होखे के मौका ना मिलल. जसहीं मौका मिली, ऊ आपन ओठ सी लिहें. ई रीति जमाना से स चलि आ रहल बिया. लोग भ्रष्टाचार के विरोध करत समय ई ताक में लागल रहे ला कि उनका कब मलाई के परमानेंट सोर्स मिल जाई. अइसन होतहीं ऊ लोग भ्रष्टाचरियन के जमात में शामिल हो जाई. देश में भ्रष्टाचारी लोगन के संख्या एही से बड़ रहल बा आ बढ़त रही. कुछ लोग तऽ करप्शन के विरोध एह से कर रहल बा कि चर्चा में आ जाईं. ऊ भ्रष्टाचार के संस्कृति के मुखालिफ हऽ लोग आ कहीं जे अगर उनकरा से करप्शन कुछ बोले के कह दिहल जाउ तऽ एकतरफा बातियाई लोग. ओकरा गहराई में ना जाई लोग. खुद चाहें केतनो भ्रष्ट चाहे दुराचारी काहे ना बने के चाहे लोग लेकिन भ्रष्टाचार के गरिअवले बिना उनका अंघी ना आवे. ई बौद्धिक बेईमानी ना तऽ आउर का हऽ?\nहम भ्रष्टाचार के भविष्य के लेके निश्चिंत बानी. ई एकदम सत्य हऽ कि खाली हमनिये के देस में भ्रष्टाचार और भ्रष्टाचरियन के खातिर तमाम संभावना व सुविधा बा. हमनिये के ई हुनर हऽ कि हमनी का कहीं भी, कबहुओं करप्शन के बुनियाद रख सकेनी सन. क्षेत्र चाहे राजनीति के हो चाहे संस्कृति के, हम कदाचार के बीया उगाइये लेनी सन. अपनहुं खायेनी सन आ साने वाला के भी खाये दबाये के पूरा मोका देनी सन. ई त भ्रष्टाचार के पवित्र नियम हऽ कि दोसरा के मुट्ठी गरम कइला बिना, आपन मुट्ठी गर्म ना हो सकेले.\nभ्रष्टाचार के संस्कृति के नित नया आयाम देवे में हमनी के जन-हितैषी राजनेता लोग महत्वपूर्ण योगदान कइले बा. सत्ता पावे के ई मतलब ना होला कि आप हमेशा जनता के बारे में ही सोचे चाहे उनकर सुख-दुख के ख्याल राखे. अपना आ अपनन के बारे में भी सोचे के परेला . पइसा कहां से आई, कइसे आई एह पर गहन मंथन करे के परेला . तमाम तरह के योजना बनावे के परेला.\nगांव के भले बुझाउ कि कि सत्ता में रहिके पइसा कमाइल बहुत आसान हऽ, पर वास्तव में ई बेहद मुश्किल काम हऽ. बैलेंस बनाके चले के होला . छवि साफ-सुथरा रखे के होला. चेहरे के रूप-प्रतिरूप के साधे-संवारे के होला. अगर विधायक चाहे मंत्री बाड़े तऽ जनता के नजर में रहे पड़ेला. एक बेर पद से हट गइले तऽ केहु ना पूछे . सोचीं केतना कठिन काम हऽ. छवि भी बनावे के बा और पैसा भी. हालांकि बड़का तबका के लोगवन खातिर मसकिल तनी कम बा. जइसे अफसरन खातिर ई रास्ता तनी असान बा. घोटालन में नेता जल्दी आवे ला लोग आ अफसर बाद में ! हालांकि फंसेला दूनों में केहु ना. ना बड़का मछरी आ ना छोटका सिधरिया. आ केकड़न के तऽ चान्दी बा. भ्रष्टाचार के केकड़ा हर जगहि मौजूद बाड़े सन. एही से ई दोहरा रवैया बन होखे के चाहीं.\nकरप्शन के विरोध बन कईल जाउ. आ ऐगो बात अउरी बा कि जे दूचार आदमी ईमानदार रहिये गइल तऽ का होई. बस अतने नऽ कि लोग कही, फलनवा बड़ा इमानदार रहले. एह से कवन पद्म पुरस्कार मिल जाई. ई पुरस्करवो ऊ बेइमनवां ले जइहें सन. एह से आटा चाउर आ माटी के तेल मिली ना. ऊ तऽ ओकरे मिली जेकरा लगे अर्थ बा उहे समर्थ बा ना तऽ सब बेअर्थ बा.\nजे सांच कहीं तऽ हमनी के ई भ्रष्टाचरियन के सभ्यता संस्कृतियो के नायक बना देले बानी सन. एगो तऽ बात तय बा कि भ्रष्टाचार बढ़ी तऽ अर्थव्यवस्था के रफ्तार बढ़ी. अब केहु दू नम्बर से पइसा कमाई तबे नु आलीसान बंगला बनवाई ना तऽ ईमानदारी से कमावे वाला तऽ पांच सौ हजार वर्गफुट के फ्लैट बैंक से लोन ले के कीनी आ ओही के देत देत मरि जाई. जब खबर आवेला कि भारत कें रुपिया स्वीस बैंक में जमा बा तऽ मन गदगद हो जाला. विदेशी लोग दांत से अंगुरी दबा के कहेला ‘ओह इंडिया इज सो रीच.’ ई जान जाई कि भ्रष्टाचार के बिना हमनी का माने हमार देश वल्ड पावर ना बन सके.\n1 thought on “करप्शन के हाल्ला काहे”\namritanshuom on जनवरी 28, 2012 को 10:02 पूर्वाह्न said:\nएक दम सही बात बा .ईमानदार आदमी त रिक्शा खीचत-खीचत ,मजदूरी करत-करत आ कर्जा भरत-भरत मर जाता .तबो ओकरा गरीबी से मुक्ति नइखे मिल पावत .